KPLB peruntuk RM1.5 juta untuk pembangunan warga pendidik MARA

KUALA LUMPUR, 30 Jun – Kementerian Pembangunan Luar Bandar dan Wilayah (KPLB) memperuntukkan sejumlah RM1.5 juta bagi memastikan tahap profesionalisme warga pendidik Majlis Amanah Rakyat (MARA) berada pada tahap terbaik.Menterinya, Datuk Seri Mahdzir Khalid berkata peruntukan tersebut bertujuan untuk memberikan latihan dan pembangunan komprehensif warga pendidik MARA.

“MARA telah berusaha untuk meningkatkan taraf kemahiran agar para pendidik daripada institusi MARA ini dapat ditingkatkan dan tahap capaian mereka berada pada tahap yang profesional.“Inisiatif ini diharap dapat memastikan kualiti pendidikan di institusi pendidikan MARA (IPMA) sentiasa relevan dan setanding dengan tahap pendidikan di negara-negara maju,” katanya dalam sidang media selepas menghadiri sambutan Hari Pendidik MARA 2022, di sini.Tambah Mahdzir, sejak 2002 sehingga 2020, seramai 4,336 warga pendidik MARA telah ditawarkan peluang melanjutkan pengajian ke pelbagai peringkat lebih tinggi seperti Ijazah Doktor Falsafah (PHD), Sarjana, Sijil Profesional, Sijil Kemahiran dan Diploma Pendidikan.


APM siap siaga hadapi banjir di Melaka

BUKIT BERUANG, 30 Jun- Angkatan Pertahanan Awam (APM) Melaka sedia mengerahkan 250 anggota dan pegawainya jika terdapat sebarang bencana melanda negeri itu termasuk banjir kilat.  Pengarahnya, Lt Kol (PA) Kamarulsyah Muslim berkata, sebanyak 49 kenderaan pelbagai jenis juga sedia digerakkan bagi menghadapi sebarang kemungkinan iaitu 19 bot, enam lori, 11 kenderaan pacuan empat roda, dua van, sebuah jet ski dan 10 ambulans.  Bagi menghadapi banjir, hampir 100 kawasan panas dikenal pasti di tiga daerah dan pemantauan akan dijalankan sekiranya hujan lebat berterusan lebih daripada 2 jam.  "Antara cabaran anggota APM menghadapi bencana terutamanya semasa Monsun Timur Laut yang setiap tahun memang berlaku bermula bulan November dan berakhir pada Mac tahun akan datang adalah untuk memastikan penduduk terjejaa banjir semuanya dapat dipindah ke pusat-pusat pemindahan sementara (PPS).

(Lt Kol (PA) Kamarulsyah ditemui pada Program Pendakian dan Kibaran Panji 70 Puncak bersempena Dekad Platinium Peringkat APM Malaysia, Bukit Beruang, Melaka)

"Kita tidak mahu tertinggal kadang-kadang ada yang mungkin warga emas yang tinggal seorang diri jadi maklumat diri sedang ketua kampong tok penghulu dan ketua-ketua komuniti la wakil-wakil ketua komuniti dan masyarakat perlu ada profile penduduk," kata Kamarulsyah setelah melepaskan peserta Program Pendakian dan Kibaran Panji 70 Puncak bersempena Dekad Platinium Peringkat APM Malaysia di sini. Beliau berkata, masyarakat perlu peka dengan ramalan cuaca di kawasan masing-masing dan mendengar arahan daripada pihak berkuasa bagi mengelak perkara tidak diingini terjadi.


GPS penggerak utama advokasi kepenggunaan pengguna muda

ARAU, 30 Jun- Kementerian Perdagangan Dalam Negeri dan Hal Ehwal Pengguna (KPDNHEP) komited menyokong usaha proaktif yang dilaksanakan oleh Gerakan Pengguna Siswa (GPS) di institusi pengajian tinggi (IPT) seluruh negara dalam menyebar luas ilmu kepenggunaan dan meningkatkan kesedaran hak pengguna dalam kalangan pengguna muda. Sehingga kini, jumlah keseluruhan GPS yang berdaftar dengan KPDNHEP adalah sebanyak 177 melibatkan penyertaan 8,748 pelajar.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, GPS bertindak sebagai platform dalam membincangkan isu-isu kepenggunaan bagi pelajar IPT dan membina hubungan yang lebih baik antara pelajar IPT dengan KPDNHEP.GPS akan dimantapkan lagi sebagai sebagai sebuah gerakan kepenggunaan yang berkesan dalam melestarikan budaya kepenggunaan yang berdaya-upaya dan sihat, bijak dalam membuat pilihan, sentiasa memperkasakan hak pengguna dan berani bertindak meningkatkan kepentingan pengguna. Beliau menyatakannya pada Perasmian Majlis Perdana Gerakan Pengguna Siswa (MPGPS) 2022 di Universiti Teknologi MARA, Cawangan Perlis di sini. Majlis Perdana Gerakan Pengguna Siswa (MPGPS) 2022 yang berlangsung dari 28 hingga 30 Jun 2022 merupakan program tahunan dalam kalendar KPDNHEP bersama GPS IPT di seluruh negara.Seramai 182 peserta GPS daripada 84 IPT dari seluruh negara telah berkampung di Universiti Teknologi MARA Perlis bagi menjayakan pelbagai aktiviti kepenggunaan yang telah diatur.

(Datuk Rosol merasmikan Majlis Perdana Gerakan Pengguna Siswa (MPGPS) 2022 di Universiti Teknologi MARA, Cawangan Perlis)


Agong berangkat hadir hari kedua Mesyuarat Majlis Raja-Raja ke-259

KUALA LUMPUR, 30 Jun - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berangkat menghadiri hari kedua Mesyuarat Majlis Raja-Raja ke-259 di Istana Negara. Mesyuarat itu yang bermula semalam dipengerusikan Raja Perlis, Tuanku Syed Sirajuddin Putra Jamalullail.Turut berangkat ke mesyuarat itu ialah Sultan Selangor Sultan Sharafuddin Idris Shah, Sultan Terengganu Sultan Mizan Zainal Abidin, Yang Dipertuan Besar Negeri Sembilan Tuanku Muhriz Almarhum Tuanku Munawir, Sultan Perak Sultan Nazrin Shah dan Sultan Kedah Al Aminul Karim Sultan Sallehuddin Sultan Badlishah.

(Al-Sultan Abdullah (tengah) bersama Sultan Selangor, Sultan Sharafuddin Idris Shah pada hari kedua Mesyuarat Majlis Raja-Raja ke-259 di Istana Negara)

Selain itu, turut berangkat Tengku Mahkota Kelantan Tengku Dr Muhammad Faiz Petra Sultan Ismail Petra, Pemangku Raja Pahang Tengku Hassanal Ibrahim Alam Shah Al-Sultan Abdullah dan Tunku Temenggong Johor Tunku Idris Iskandar Al-Haj Sultan Ibrahim.Mesyuarat berkenaan juga dihadiri Yang Dipertua Negeri Pulau Pinang, Melaka, Sabah dan Sarawak. Perdana Menteri Datuk Seri Ismail Sabri Yaakob turut hadir. Pada mesyuarat itu, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak diiringi Timbalan Premier. Mesyuarat kali ini berlangsung selepas yang terakhir diadakan pada 9 dan 10 Mac lepas yang dipengerusikan Sultan Mizan Zainal Abidin.- BERNAMA


Tiga maut, kereta bertembung treler di Serendah

(Anggota bomba membantu mengeluarkan mangsa kemalangan/ Bomba Selangor)

KUALA LUMPUR, 30 Jun -Tiga individu maut apabila kereta Perodua Myvi dinaiki dipercayai bertembung dengan sebuah treler di hadapan Pusat Perkembangan Kemahiran Kebangsaan Serendah, Hulu Selangor, awal pagi tadi.Mangsa yang maut dikenali sebagai B. Janani Sri, 25, PS Thamilselvam, 25, dan PS Sasitaran,18.Pengarah Jabatan Bomba dan Penyelamat Malaysia (JBPM) Selangor Norazam Khamis berkata sepasukan anggota dari Balai Bomba dan Penyelamat (BBP) Kuala Kubu Bharu dikejarkan ke lokasi kejadian selepas menerima panggilan kecemasan pada 4.30 pagi.  "Sebaik tiba, pasukan penyelamat mendapati kemalangan membabitkan dua kenderaan iaitu Perodua Myvi dan treler yang dipercayai telah bertembung.“Kereta berkenaan dipercayai dalam perjalanan dari Rawang ke Serendah manakala treler datang dari arah bertentangan,” katanya dalam kenyataan hari ini.Beliau berkata kesemua mangsa yang tersepit disahkan meninggal dunia di tempat kejadian manakala pemandu treler berusia 39 tahun tidak mengalami sebarang kecederaan.

(Tiga termasuk seorang wanita maut dalam kemalangan membabitkan sebuah Myvi dan treler bertembung di Jalan Rawang Serendah awal pagi tadi/ Bomba Selangor)


Kempen derma darah J-KOM besempena Program JOM@Komuniti

(Datuk Dr. Zuraidi (tengah) dan Dr. Afifah (kanan) ketika merasmikan kempen derma darah bersempena Program JOM@Komuniti)

PUTRAJAYA, 30 Jun- Prihatin terhadap penderitaan insan memerlukan, Jabatan Komunikasi Komuniti (J-KOM), Jabatan Perdana Menteri mengadakan kempen derma darah bersempena Program JOM@Komuniti.  Ketua Pengarah J-KOM, Datuk Dr. Zuraidi Ishak berkata program tersebut juga merupakan satu inisiatif tanggungjawab sosial jabatan kepada komuniti dalam membantu keperluan bekalan darah di hospital seluruh negara.  "Objektif program kempen derma darah hari ini adalah untuk mengumpul, kita ada sasaran sebanyak 120 beg , tapi kalau lagi ramai insya-Allah akan dapat 200. Jadi itulah mencipta kesedaran dalam kalangan penjawat awam betapa pentingnya menderma darah. Satu beg darah boleh menyelamatkan 3 nyawa," katanya ketika ditemui RTM semasa kempen derma darah bersempena Program JOM@Komuniti di Putrajaya.

(Prihatin terhadap penderitaan insan memerlukan, J-KOM, Jabatan Perdana Menteri mengadakan kempen derma darah bersempena Program JOM@Komuniti")

Sementara itu Pengarah Pusat Darah Negara, Dr. Afifah Hassan mengajak masyarakat terus menderma darah secara berkala meskipun bekalan darah sekarang adalah melepasi paras selamat.  "Kesedaran pelbagai kaum adalah baik dan kami menyasarkan lebih baik lagilah. Kami punya impian untuk menjadikan kecukupan bekalan darah negara lebih kurang 3.5% hingga 4% daripada populasi adalah penderma darah berkala. Jadi kita tidak akan menghadapi lagi masalah kekurangan pada bila-bila masa," kata beliau.


KPDNHEP rayu MoF tambah peruntukan minyak masak paket

KUALA PERLIS, 30 Jun- Kementerian Perdagangan Dalam Negeri dan Hal Ehwal Pengguna (KPDNHEP) merayu agar Kementerian Kewangan menambah peruntukan bekalan minyak masak paket bersubsidi di pasaran.Timbalan Menterinya, Datuk Rosol Wahid, berkata setakat ini, pihaknya masih kekal dengan bekalan 60,000 tan sebulan."Namun begitu, kita sedia maklum rata-rata laporan diterima kami adalah berlaku kekurangan bekalan minyak masak paket bersubsidi sehinggakan rak kedai runcit dan pasar raya kosong."Jadi kita merayu kepada Kementerian Kewangan untuk menambahkan lagi sedikit peruntukan kepada kita, sekurang-kurangnya dapat menyelesaikan masalah kekurangan bekalan ketika ini," katanya.Beliau berkata demikian selepas melancarkan Program Inisiatif Pendigitalan Sektor Peruncitan (ReDI) Peringkat Negeri Perlis di Brasmana Foodtruck and Flea Market, Kuala Perlis, semalam.Pada 26 Jun lalu, KPDNHEP mencadangkan kuota tambahan 10,000 tan bagi mengatasi kekurangan minyak masak paket bersubsidi di pasaran.Permohonan itu dikemukakan KPDNHEP kepada Kementerian Kewangan selepas berlaku kekurangan minyak masak paket bersubsidi disebabkan ia menjadi pilihan utama pengguna ekoran kenaikan harga minyak masak botol.

(Datuk Rosol melancarkan Program Inisiatif Pendigitalan Sektor Peruncitan (ReDI) Peringkat Negeri Perlis di Kuala Perlis)

Sementara itu, dalam perkembangan Program ReDI pula, seramai 3,919 peniaga kini beralih ke medium digital selepas program berkenaan diperluaskan di Putrajaya, Hulu Terengganu, Kapit di Sarawak, Pulau Pangkor, Labuan, Sandakan selain Kuala Perlis sebagai lokasi terbaru Program ReDI."ReDI keseluruhannya sungguh menggalakkan sebab selepas kita lancar, dengan sedikit inisiatif kita bagi contohnya RM20, RM30 , kita pantau perbelanjaan mereka. Jadi setakat ini memang menggalakkan sebab setiap masa kita 'monitor' penggunaan atau pun keaktifan mereka dengan ReDI ini," ujar Rosol.Inisiatif ReDI ini bukan sahaja dapat mengurangkan kebergantungan kepada wang tunai, malah memberi pelbagai manfaat kepada pengguna dan peniaga dalam tiga aspek iaitu mudah, cepat dan selamat.Selain itu, bagi menyokong pelaksanaan ReDI dilaksanakan dengan kerjasama kerajaan Perlis serta Majlis Perbadanan Kangar (MPKPs), kementerian bersetuju menyalurkan peruntukan RM30,000 bagi melaksanakan program insentif baharu kepada peniaga dan pengguna tanpa tunai di Kuala Perlis.


Warga Singapura maut, kenderaan terbabas langgar lopak air

HULU TERENGGANU, 30 Jun- Hasrat empat sahabat bercuti ke Pulau Redang, Terengganu tidak kesampaian selepas terbabit kemalangan lewat petang semalam.

Kejadian berlaku di kilometer 398.1 Lebuh Raya Pantai Timur 2 (LPT2) berdekatan Bukit Besi menuju ke Ajil.Ketua Polis Daerah Hulu Terengganu, DSP Mohd Adli Mat Daud mengesahkan insiden berlaku kira 5.15 petang ketika hujan lebat.

(Keadaan kenderaan setelah terbabas dan melanggar besi penghadang jalan dalam kejadian di kilometer 398.1 Lebuh Raya Pantai Timur Dua berdekatan Bukit Besi menuju ke Ajil)

Kereta dipandu Ng Shea Shin, 31, telah melanggar lopak air dan terbabas ke kiri jalan sebelum melanggar penghadang besi.  Akibat nahas, penumpang hadapan Clarrisa Neo Li Shan, 28, warga Singapura meninggal dunia di lokasi.  Mayat dibawa ke Unit Forensik Hospital Hulu Terengganu untuk bedah siasat. Manakala, dua yang lain cedera dan seorang lagi tidak mengalami sebarang kecederaan.


Bantuan zakat, Johor sedia teliti cadangan tambah kadar pemberian

(Mohd Fared melakukan cerapan anak bulan Zulhijjah pada Majlis Cerapan Rasmi Hilal Zulhijjah 1443H/2022M bagi menetapkan tarikh Hari Raya Aidiladha di Pejabat Daerah Pontian/BERNAMA)

PONTIAN, 30 Jun- Johor sedang meneliti dan menilai cadangan untuk menambah kadar pemberian bantuan zakat kepada golongan asnaf.  Pertimbangan dibuat selepas Majlis Agama Islam Negeri Johor menerima aduan ketidakcukupan bantuan berikutan kenaikan harga barang dan inflasi yang sedang berlaku. Exco Hal Ehwal Agama Islam Johor, Mohd Fared Mohd Khalid menyatakan kesediaan untuk terus menyantuni keperluan dan permintaan 17,000 penerima bantuan zakat. Permohonan bantuan tambahan seperti pendidikan, kesihatan dan sara hidup bulanan juga disediakan sementara menunggu keputusan cadangan berkenaan.  "Tapi yakinlah dibawah kita ini ada had kifayahnya yang menentukan berapa banyak bantuan yang disalurkan mengikut taraf fakir ataupun miskin seseorang itu. "Saya amat percaya dan masyarakat di negeri johor khasnya perlu beri keyakinan kepada Majlis Agama Islam Negeri Johor," katanya.

Beliau menyatakan demikian selepas menghadiri Cerapan Anak Bulan dan Penetapan Tarikh Rasmi Aidiladha, di sini. Sementara itu, kerajaan negeri memperuntukkan RM2 juta untuk kajian awal pembinaan balai cerap di Johor.  Satu data cerapan lengkap diperlukan bagi memastikan cerapan boleh dibuat secara berterusan dan bukan hanya bermusim.


Agong, Raja Permaisuri berangkat ke Majlis Santapan Malam sempena Mesyuarat Majlis Raja-Raja

KUALA LUMPUR, 30 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah malam tadi, berkenan berangkat ke Majlis Santapan Malam sempena Memuliakan Mesyuarat Majlis Raja-Raja Ke-259 di Istana Negara, di sini. Keberangkatan tiba Seri Paduka pada pukul 8.45 malam diiringi Raja Permaisuri Agong Tunku Hajah Azizah Aminah Maimunah Iskandariah.Turut berangkat Raja Perlis Tuanku Syed Sirajuddin Putra Jamalullail, Sultan Selangor Sultan Sharafuddin Idris Shah, Sultan Perak Sultan Nazrin Shah dan Sultan Kedah Sultan Sallehuddin Sultan Badlishah. Berangkat sama, Pemangku Raja Pahang Tengku Hassanal Ibrahim Alam Shah Al-Sultan Abdullah dan Tunku Temenggong Johor Tunku Idris Iskandar Al-Haj Sultan Ibrahim serta kerabat Diraja.Majlis turut dihadiri Yang Dipertua Negeri Pulau Pinang, Melaka, Sabah serta Sarawak.Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak diiringi Timbalan Premier. Turut Hadir Perdana Menteri, Datuk Seri Ismail Sabri Yaakob serta isteri Datin Seri Muhaini Zainal Abidin dan menteri-menteri Kabinet.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah pada Majlis Santapan Malam sempena Memuliakan Mesyuarat Majlis Raja Raja Ke-259 di Istana Negara)

Terdahulu, Mesyuarat Majlis Raja-Raja yang berlangsung selama dua hari bermula semalam dipengerusikan Raja Perlis Tuanku Syed Sirajuddin Putra Jamalullail dengan dihadiri semua Raja-Raja Melayu kecuali Kelantan, Pahang dan Johor.Kelantan diwakili Tengku Mahkota Kelantan Tengku Dr Muhammad Faiz Petra Sultan Ismail Petra, Pahang diwakili Pemangku Raja Pahang Tengku Hassanal Ibrahim Alam Shah Al-Sultan Abdullah dan Johor diwakili Tunku Temenggong Johor Tunku Idris Iskandar Al-Haj Sultan Ibrahim.Mesyuarat turut dihadiri Yang Dipertua Negeri Pulau Pinang, Melaka, Sabah dan Sarawak.


PM bangga Malaysia negara contoh bentuk perpaduan kaum

KUALA LUMPUR, 30 Jun- Perdana Menteri, Datuk Seri Ismail Sabri Yaakob menzahirkan rasa bangga apabila diberitahu bahawa Malaysia merupakan negara contoh kepada masyarakat dunia kerana berjaya membentuk perpaduan antara kaum.Beliau berkata perkara itu dikhabarkan ketika menerima kunjungan Setiausaha Agung Liga Muslim Sedunia (MWL) Sheikh Dr Mohammad Abdul Karim Al-Issa di pejabatnya pada Rabu.“Dalam pertemuan ini, saya nyatakan harapan agar hubungan antara Malaysia dan Arab Saudi terus kukuh bagi manfaat kepada rakyat kedua-dua negara,” katanya menerusi hantaran di Facebook malam tadi.

Sheikh Dr Mohammad berada di Malaysia bagi menghadiri Persidangan Ulama Asia Tenggara 2022 yang akan diadakan di Bandar Sunway, Petaling Jaya hari ini.Perdana Menteri dijadual untuk menyempurnakan perasmian persidangan berkenaan yang julung kali diadakan di Malaysia.Persidangan sehari itu yang menghimpunkan wakil dari 20 negara di rantau Asia, akan berkongsikan tentang konsep kesatuan, keadilan dan keharmonian antara pemimpin Islam dan masyarakat serta membawa mesej penyatuan ummah.-BERNAMA


Terengganu bangunkan sistem e-Tanah

KUALA LUMPUR, 29 Jun - Terengganu bakal menjadi negeri keempat membangunkan sistem pentadbiran tanah secara elektronik (e-Tanah) selepas memeterai perjanjian konsesi sistem itu dengan kerajaan Persekutuan, hari ini.Menteri Tenaga dan Sumber Asli, Datuk Seri Takiyuddin Hassan berkata pembangunan sistem berkenaan dijangka selesai dalam tempoh dua tahun dan mula diguna pakai menjelang 2024 dengan tempoh pengoperasian selama 12 tahun.“Pada 2021, Sistem e-Tanah Kerjasama Awam Swasta telah berjaya dibangunkan dan diguna pakai di Perak bermula 11 Feb 2021 serta Wilayah Persekutuan bermula 29 Okt 2021.“Selain itu, perjanjian konsesi juga telah dimeterai dengan kerajaan Selangor dan kini dalam proses pembangunan,” katanya dalam ucapan pada Majlis Menandatangani Perjanjian Konsesi Sistem e-Tanah antara kerajaan Persekutuan, kerajaan Terengganu dan syarikat Puncak Tegap Sdn Bhd di sini hari ini.

(Datuk Seri Takiyuddin Hassan menyaksikan Majlis Menandatangani Perjanjian Konsesi Sistem e-Tanah antara kerajaan Persekutuan, kerajaan Terengganu dan syarikat Puncak Tegap Sdn Bhd)

Turut hadir, Menteri Besar Terengganu Datuk Seri Dr Ahmad Samsuri Mokhtar dan Ketua Setiausaha Kementerian Tenaga dan Sumber Asli (KeTSA) Datuk Rosli Isa.Takiyuddin berkata pada tahun ini, KeTSA menyasarkan untuk menyempurnakan pemeteraian perjanjian konsesi dengan negeri lain termasuk Terengganu supaya pembangunan sistem di negeri-negeri itu dapat dimulakan dengan segera.Menerusi perjanjian itu, Puncak Tegap Sdn Bhd bertanggungjawab melaksanakan dan menanggung semua kos pembangunan serta penyelenggaraan projek sepanjang tempoh konsesi selama 14 tahun, iaitu dua tahun pembangunan dan 12 tahun operasi. -BERNAMA


Jemaah haji Malaysia diingatkan jaga kebersihan, jamin kesihatan sebagai persediaan ke masya’ir

MAKKAH, 29 Jun - Jemaah haji Malaysia diingatkan untuk sentiasa menjaga kebersihan penginapan sepanjang berada di Tanah Suci.  Ia kerana kebersihan juga sebahagian daripada ibadah selain menjamin kesihatan jemaah sebagai persediaan ke masya’ir.  Ketua Rombongan Haji Malaysia, Datuk Seri Syed Saleh Syed Abdul Rahman berkata kempen membudayakan kebersihan yang telah dimulakan pada tahun 2017 di masya’ir telah menjadi contoh kepada negara lain serta mendapat kepujian Kementerian Haji dan Umrah Arab Saudi.

(Datuk Seri Syed Saleh Syed Abdul Rahman ditemu bual media selepas Majlis Kempen Kebersihan Maktab di Abraj Al-Janadriyah, Makkah)

"Jadi dengan para jemaah telah bersedia dan bersama-sama, biasakan diri untuk menjaga kebersihan, maka kita harapkan kempen kebersihan di masya’ir yang telah pun kita mulakan sejak tahun 2017 juga mencapai kejayaan dengan menghasilkan perkhemahan Malaysia yang bersih di Arafah, Muzdalifah dan Mina," kata beliau pada Majlis Kempen Kebersihan Maktab di Abraj Al-Janadriyah, di sini. Bertemakan ‘Kebersihan Mencerminkan Kemabruran Haji’, kempen yang diperluaskan ke maktab penginapan jemaah sejak tahun 2018 sebagai salah satu cara memupuk semangat kerjasama dan gotong-royong di kalangan jemaah.


Umat Islam di Malaysia sambut Aidiladha 10 Julai

(Penolong Setiausaha Majlis Raja-Raja, Mohd Aseral Jusman ketika mengumumkan tarikh Hari RayaAidiladha yang disiarkan RTM)

KUALA LUMPUR, 29 Jun - Umat Islam di negara ini akan menyambut Aidiladha pada 10 Julai ini (Ahad), menurut Penolong Setiausaha Majlis Raja-Raja, Mohd Aseral Jusman.“Bagi menyempurnakan titah perintah Seri Paduka Baginda Yang di-Pertuan Agong setelah diperkenankan oleh Duli-Duli Yang Maha Mulia Raja-Raja, maka saya bagi pihak Penyimpan Mohor Besar Raja-Raja Malaysia dengan ini mengisytiharkan 1 Zulhijah 1443 Hijrah ialah pada Jumaat, 1 Julai 2022 Masihi.

(Umat Islam di Malaysia akan menyambut Aidiladha pada Ahad, 10 Julai 2022)

“Oleh yang demikian, Hari Raya Korban (10 Zulhijah) bagi negeri-negeri di seluruh Malaysia ditetapkan pada hari Ahad, 10 Julai 2022,” katanya menerusi pengumuman yang disiarkan Radio Televisyen Malaysia (RTM) malam ini. -BERNAMA


Jenazah pesakit COVID-19 boleh dimandi, dikafankan - Khairy

KUALA LUMPUR, 29 Jun- Tatacara pengurusan jenazah pesakit COVID-19 yang beragama Islam dan bukan Islam disemak semula agar ia relevan dengan situasi semasa.“Semakan semula ini juga adalah sejajar dengan Resolusi Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ketiga Tahun 2021 yang bersidang pada 26 Julai 2021,” katanya dalam kenyataan hari ini.Khairy berkata urusan mandi dan kafan akan dilakukan oleh pengendali jenazah yang terlatih di hospital dengan pemakaian peralatan pelindung diri (PPE) lengkap dan bersesuaian serta aktiviti berunsur 'Prosedur Penghasilan Aerosol' (AGP) seperti menekan perut jenazah, perlu dielakkan.Beliau berkata, hanya dua waris yang lengkap vaksinasi COVID-19 dan memakai PPE penuh serta bersesuaian dibenar menyertai urusan mandi dan kapan jenazah.Sebelum ini, KKM menetapkan tatacara pengendalian jenazah pesakit COVID-19 beragama Islam hanya melakukan proses tayamum di atas permukaan paling luar beg jenazah tanpa perlu dimandikan dan diuruskan sepenuhnya di hospital tanpa penglibatan waris.Sementara itu, bagi pengurusan mayat bukan Islam yang dijangkiti COVID-19, Khairy berkata sekiranya prosedur 'last rite' memerlukan penukaran pakaian baharu, pakaian tersebut boleh diletakkan di atas badan jenazah tanpa melibatkan aktiviti AGP.Hanya dua waris yang lengkap vaksinasi COVID-19 dan memakai PPE penuh serta bersesuaian dibenar menyertai prosedur 'last rite'.Selain itu, turut disemak semula adalah penggunaan satu beg mayat bagi setiap jenazah atau mayat yang dijangkiti COVID-19 berbanding sebelum ini yang perlu menggunakan dua beg mayat.

Untuk pengebumian jenazah, KKM tidak menetapkan jumlah waris yang boleh terlibat, tetapi perlu memakai PPE bersesuaian.Jumlah kehadiran untuk menyaksikan proses pengebumian jenazah juga tidak ditentukan.Bagaimanapun, individu yang hadir digalak memakai pelitup muka dan elak bersesak-sesak.


LPP import 4,536 metrik tan ayam dari Thailand, jadi stok pengimbal

PELABUHAN KLANG, 29 Jun- Inisiatif pelaksanaan stok pengimbal ayam oleh Lembaga Pertubuhan Peladang (LPP) dijangka mampu menampung 20% bekalan dalam negara menerusi pengimportan 4,536 metrik tan sumber protein berkenaan secara berperingkat dari Thailand, sehingga hujung Julai depan.Ketua Pengarah LPP Datuk Azulita Salim berkata pengimportan bekalan ayam itu bertujuan menjadi stok pengimbal dalam mengimbangi sebarang ketidakstabilan atau kenaikan harga sekiranya ada kawasan yang dilaporkan berlaku kekurangan bekalan sumber protein di seluruh negara.Beliau berkata peruntukan RM50 juta telah diluluskan Kabinet bagi pelaksanaan program berkenaan.“Kesemuanya stok ayam yang masuk ke dalam negara melalui program ini juga telah disahkan dari segi kualiti oleh Jabatan Veterinar Malaysia dan diakui persijilan halalnya,” katanya selepas meninjau bilik sejuk Pertubuhan Peladang Negeri (PPN) Selangor, hari ini.Menurutnya permulaan enam kontena dengan setiap satunya berisi 20 hingga 21 metrik tan ayam, diimport dari pengeluar ayam di Thailand oleh PPN Selangor dan Pertubuhan Peladang Kebangsaan (Nafas). Azulita berkata selain PPN Selangor, PPN Johor juga akan mengimport ayam sebanyak tiga kontena dan PPN Perak sebanyak lima kontena dalam masa terdekat."Seekor ayam diimport ini mempunyai berat antara 1.7 hingga 2 kilogram (kg) yang memenuhi kehendak berat pasaran ayam tempatan pada kadar 1.8 kg," katanya.

Ketua Pengarah LPP, Datuk Azulita Salim (kanan) melihat stok ayam bulat import yang disimpan di dalam bilik sejuk ketika mengadakan tinjauan ke kilang pemprosesan ayam Pertubuhan Peladang Negeri Selangor untuk stok pengimbal ayam FOTO BERNAMA

Mengulas berhubung tahap pengeluaran ayam yang dikendalikan agensinya bagi mengurangkan kebergantungan import, beliau menegaskan pengeluaran ternakan ayam pihaknya ketika ini berjumlah kira-kira 1.8 hingga 2 juta metrik tan."Kita memang sangat menyokong keputusan kerajaan supaya (LPP) dapat mengeluar sendiri ayam. Kita mungkin agak terhad dari segi peruntukan, namun usaha ini sedang dilaksanakan secara berterusan supaya kita dapat bantu (meningkatkan) bekalan ayam (dalam negara),” katanya. -BERNAMA


Harga ayam tidak diapungkan, RM9.40 sekilogram bermula 1 Julai ini

(Menteri Pertanian dan Industri Makanan, Datuk Seri Dr. Ronald Kiandee)

PUTRAJAYA, 29 Jun- Harga ayam tidak akan diapungkan sebaliknya kerajaan akan meneruskan pemberian subsidi dan menetapkan harga siling runcit ayam standard pada kadar RM9.40 sekilogram di Semenanjung Malaysia.Keputusan dibuat hasil Mesyuarat Jemaah Menteri hari ini yang turut bersetuju menetapkan harga siling runcit telur ayam pada kadar 0.45 sen/biji bagi gred A, gred B (0.43 sen/biji) dan gred C (0.41 sen/biji) di Semenanjung Malaysia.Menurut Menteri Pertanian dan Industri Makanan, Datuk Seri Dr. Ronald Kiandee menerusi satu kenyataan, penetapan harga siling bagi ayam standard dan telur itu akan berkuat kuasa mulai 1 Julai 2022.Tambahnya menerusi pelaksanaan subsidi itu, kerajaan memperuntukkan sebanyak RM369.5 juta, menjadikan jumlah keseluruhan subsidi sebanyak RM1.1 bilion sejak 5 Februari 2022.

“Keputusan itu telah mengambil kira dan diselaraskan dengan Bantuan Keluarga Malaysia (BKM) yang diumumkan oleh Perdana Menteri, Datuk Seri Ismail Sabri Yaakob baru-baru ini, melalui inisiatif bantuan tunai termasuk bantuan tunai tambahan berjumlah sehingga RM500 kepada golongan B40 dan sebahagian daripada golongan M40.“Seramai 8.6 juta penerima BKM sudah diluluskan dengan isi rumah bakal menerima sehingga RM2600 tahun ini. Bantuan ini adalah tertinggi yang pernah diberikan oleh mana-mana kerajaan,” kata kenyataan itu.Ronald turut menegaskan bahawa isu kenaikan harga barang tidak berlaku di Malaysia sahaja, sebaliknya ia merupakan fenomena global ekoran gangguan rantaian bekalan akibat konflik geopolitik dan perubahan iklim.


Program Return To Work PERKESO bantu lebih 45,000 pencarum kembali bekerja

SELAYANG, 29 Jun - Pertubuhan Keselamatan Sosial (PERKESO) melalui Program Return To Work PERKESO telah membantu lebih 45,000 pencarumnya untuk kembali bekerja sehingga Mei tahun ini. Daripada jumlah itu, lebih 2,000 peserta telah menceburkan diri dalam bidang keusahawanan dan perniagaan. Timbalan Ketua Eksekutif (Operasi) PERKESO, John Riba Marin menyatakan, pihaknya juga menganjurkan Pertandingan Masterchef Return To Work buat julung kali bagi melahirkan lebih ramai usahawan dalam bidang seni kulinari.

(Timbalan Ketua Eksekutif (Operasi) PERKESO, John Riba Marin (kiri) bersama peserta Pertandingan Masterchef Return To Work)

"Vokasional seperti mana yang ini untuk membuat masakan sebagainya menjahit pun boleh yang melibatkan kemahiran vokasional lah," kata beliau pada Majlis Pertandingan Masterchef Return To Work di Kolej Komuniti Selayang, di sini.Peserta yang menyertai pertandingan memasak tersebut merupakan para pencarum PERKESO yang mengalami hilang upaya akibat kemalangan pekerjaan atau penyakit.


Hospital Pendang siap 98% selaras pelan perancangan

ALOR SETAR, 29 Jun- Pembinaan Hospital Pendang sudah mencapai 98% dan dijangka dirasmikan pada penghujung tahun ini.Ahli Parlimen Pendang, Datuk Awang Hashim berkata, sehingga kini pembangunan hospital itu mengikut jadual dan pelan perancangan yang telah ditetapkan dan semuanya berjalan dengan lancar. “Setiap dua, tiga bulan saya akan turun untuk lihat sendiri tahap kemajuan dan pembinaan hospital ini. Dalam lawatan ke Hospital Pendang semalam, saya lihat semuanya berjalan dengan lancar jadi saya yakin ia dapat beroperasi sepenuhnya pada 2023.“Perasmian hospital ini dijangka dibuat pada hujung 2022 tetapi mungkin ia dapat dipercepatkan lagi bagi membolehkan semua penduduk Pendang menggunakan kemudahan yang ada di situ,” katanya ketika diminta mengulas mengenai status pembinaan Hospital Pendang.Awang yang juga Timbalan Menteri Sumber Manusia berkata sebagai wakil rakyat di Pendang, beliau mahu memastikan penduduk di daerah itu segera mendapat akses perkhidmatan kesihatan yang lebih baik.Beliau berkata demikian pada sidang media selepas merasmikan Program Dialog Berstruktur Tripartite 2022 Wilayah Utara: Meningkatkan Kebolehkerjaan Graduan Tvet di sebuah hotel di Mergong, di sini, hari ini.“Sebelum ini, mereka perlu ke hospital di daerah lain seperti Hospital Sultanah Bahiyah (HSB), Alor Setar dan Hospital Sultan Abdul Halim (HSAH), Sungai Petani untuk mendapatkan rawatan tetapi dengan adanya Hospital Pendang ini, ia dapat mengurangkan kos perjalanan mereka,” katanya.

(Pembinaan Hospital Pendang sudah mencapai 98%/BERNAMA)

Tambah beliau, hospital berkenaan merupakan semi pakar yang bakal dilengkapi dengan peralatan berteknologi tinggi yang boleh dimanfaatkan oleh penduduk di daerah itu yang rata-ratanya kurang berkemampuan.Hospital yang dibina di kawasan seluas 17 hektar di Kampung Banggol Pauh, Pendang itu mampu menempatkan 126 katil dan menyelesaikan masalah penduduk yang terpaksa ke HSB bagi mendapatkan rawatan.


SUPERB berjaya lahirkan 231 usahawan bumiputera sejak 2014

SHAH ALAM, 29 Jun - Seramai 231 usahawan bumiputera berjaya dilahirkan menerusi Skim Usahawan Permulaan Bumiputera (SUPERB) yang bermula tahun 2014 sehingga tahun lalu. Timbalan Menteri di Jabatan Perdana Menteri (Tugas-Tugas Khas), Datuk Mastura Mohd Yazid berkata program anjuran Unit Peneraju Agenda Bumiputera (TERAJU) itu merupakan platform terbaik dalam membantu usahawan bumiputera mengembangkan perniagaan dan menjadi lebih kompetitif di pasaran tempatan dan antarabangsa.Beliau menyatakan kesediaan dan komitmen pihaknya untuk terus membantu usahawan bumiputera agar lebih berdaya tahan sekali gus memperkasa golongan tersebut.

(Datuk Mastura merasmikan kilang QESI Q Lab, kilang kosmetik milik usahawan bumiputera)

Dalam pada itu, Mastura turut menyeru usahawan bumiputera untuk tampil sekiranya memerlukan khidmat nasihat dan bimbingan perniagaan terutama selepas mendepani cabaran pandemik COVID-9. "Keupayaan syarikat-syarikat bumiputera ini harus kita bantu supaya ia dapat (meningkat) ke satu tahap yang berdaya saing dan berdaya tahan, kita juga perlu mengambil kira apa yang telah berlaku sewaktu pandemik, banyak syarikat telah lumpuh, oleh itu banyak usaha dan peruntukan yang disediakan kerajaan untuk mengembalikan mereka ke landasan usahawan seperti mereka sebelum ini atau lebih baik," kata beliau selepas Majlis Perasmian kilang QESI Q Lab, di sini.Qesi Q Lab merupakan kilang kosmetik milik usahawan bumiputera, Narqes Beauty Malaysia Sdn Bhd yang mendapat pengiktirafan Amalan Pengilangan Baik (GMP).


Inisiatif baharu perkhidmatan jalur lebar diumum dalam masa terdekat - Annuar Musa

KUALA LUMPUR, 29 Jun- Inisiatif baharu untuk terus memperbaiki perkhidmatan jalur lebar negara akan diumumkan dalam masa terdekat.Perkara tersebut dimaklumkan Menteri Komunikasi dan Multimedia, Tan Sri Annuar Musa menerusi catatan di Twitter dan Facebook rasmi beliau.Tan Sri Annuar berkongsi mengenai lawatan beliau ke pejabat Digital Nasional Berhad (DNB) bagi mendapatkan taklimat status terkini pelaksanaan projek 5G negara. "Saya melihat dengan dekat mengenai status terkini pelaksanaan rangkaian 5G negara oleh DNB bagi memastikan semuanya mengikut jadual," kata Annuar dalam kenyataannya yang dimuat naik di Facebook rasmi beliau.DNB ialah syarikat tujuan khas Malaysia yang dimiliki oleh Kementerian Kewangan dan dikawal selia oleh Suruhanjaya Komunikasi dan Multimedia Malaysia (MCMC).DNB ditubuhkan pada awal Mac 2021, antaranya untuk memacu pembangunan infrastruktur 5G di Malaysia.


Polis Selangor rekod 354 kes penipuan sehingga Jun

(Ketua Polis Selangor, Datuk Arjunaidi Mohamed dalam Majlis Pelancaran Kempen Anti-Scam PDRM)

SHAH ALAM, 29 Jun- Polis Selangor merekodkan 1,354 kes penipuan di negeri itu membabitkan jumlah kerugian bernilai RM59.6 juta untuk tempoh 6 bulan pertama tahun ini.Menurut Ketua Polis Selangor, Datuk Arjunaidi Mohamed, 75% daripada jumlah kes tersebut melibatkan kes penipuan dalam talian yang menunjukkan trend peningkatan pada setiap tahun.Hasil siasatan pihaknya mendapati sebahagian besar wang yang dikumpul menerusi kes penipuan tersebut telah mengalir ke luar negara.Justeru, semua pihak perlu memainkan peranan masing-masing untuk membanteras jenayah tersebut yang hanya merugikan ekonomi negara.

(Ketua Polis Selangor, Datuk Arjunaidi Mohamed)

Orang ramai juga perlu lebih didahkan dengan modus operandi dan teknik yang digunakan oleh individu atau sindiket penipuan untuk tidak menjadi mangsa."Pihak polis telah melakukan lebih 1,700 tangkapan, namun tangkapan yang dibuat lebih kepada individu yang dijadikan keldai untuk menggunakan akaun bank mereka,"Ini kerana penipu atau 'scammer' ini tidak akan menggunakan akaun bank sendiri, perkara ini juga akan menjadikan pembuktian di mahkamah agak sukar," katanya selepas menyempurnakan Majlis Pelancaran Kempen Anti-Scam PDRM peringkat Selangor di Shah Alam.Antara jenis penipuan yang paling banyak dilaporkan adalah Macau Scam diikuti penipuan e-dagang dalam talian, 'love scam', penipuan tawaran kerja sambilan dan penyamaran sebagai kenalan mangsa.


Kes khianat pecah cermin kereta, polis giat buru suspek

KUALA LUMPUR, 29 Jun- Polis giat memburu suspek yang terlibat kes khianat pecah cermin kereta yang berlaku Jalan Radin Bagus, Sri Petaling, Kuala Lumpur, pada 27 Jun lalu. Seorang pengadu warganegara tempatan telah pergi ke sebuah gerai bersama rakan-rakannya menaiki kereta miliknya untuk ke sebuah gerai makan. Ketika makan, pengadu mendapati terdapat dua kumpulan lelaki seramai lebih kurang 20 orang sedang merusuh.Ketua Polis Daerah Brickfields, ACP Amihizam Abdul Shukor memaklumkan hasil pemeriksaan mendapati kereta pengadu mengalami kerosakan pecah cermin belakang dan cermin penumpang belakang sebelah kanan.

Kesemua lelaki itu telah bergaduh di antara satu sama lain dengan menggunakan senjata besi dan botol arak dan pengadu mendapati lelaki-lelaki tersebut telah merosakkan beberapa buah kereta yang berada di sana termasuk dengan kereta pengadu," kata ACP Amihizam dalam satu kenyataan hari ini. Kes telah disiasat bawah Seksyen 427 Kanun Keseksaan yang membawa hukuman penjara dua tahun atau denda atau kedua-duanya.Orang awam dinasihatkan supaya tidak melibatkan diri atau bersubahat dengan mana-mana orang dan menjalankan apa-apa aktiviti yang boleh menjurus kepada perbuatan jenayah.Orang awam yang mempunyai sebarang maklumat berkenaan kejadian tersebut boleh menghubungi talian 'Hotline Polis Brickfields' di talian 03-2297 9222, Hotline Polis Kuala Lumpur di talian 03-2115 9999 atau mana-mana Balai Polis berdekatan.

(PDRM mohon orang ramai yang mempunyai maklumat berhubung insiden terbabit tampil untuk membantu siasatan)


YDP Agong kurnia biasiswa kepada 12 penuntut IPT

(BYDPA mula diperkenalkan pada tahun 2006)

KUALA LUMPUR, 29 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan Biasiswa Yang di-Pertuan Agong (BYDPA) kepada 12 penuntut Institut Pengajian Tinggi (IPT), di Istana Negara. Lapan penerima biasiswa adalah bagi pengajian peringkat Doktor Falsafah (PhD) manakala empat untuk peringkat sarjana.Dua penerima akan melanjutkan pengajian di luar negara manakala 10 lagi telah dan akan melanjutkan pengajian di universiti penyelidikan dalam negara, tahun ini.Penerima biasiswa di peringkat PhD ialah RK. Tharini, 24 Tahun, yang melanjutkan pelajaran dalam Sains Genetik di Universiti Cambridge di United Kingdom, Nur Dini Fatini Mohammad Faizal, 23 tahun, Penyelidikan Sains Farmaseutikal, Universiti Kebangsaan Malaysia (UKM).Muhammad Mohamed Amin, 27 tahun, (Kejuruteraan Pembuatan, UKM); Nurfatihah Zulkifli, 25 tahun, (Biokimia, Universiti Malaya); Syed Muhammad Iqbal Syed Othman, 26 tahun, (Bioteknologi Tumbuhan, UKM); Nur Alia Afifah Zakaria, 24 tahun, (Sains Kimia, Universiti Sains Malaysia (USM); Chai Jian Yi, 26 tahun, (Sains Perubatan, UKM) dan Soon Wan Chi, 24, (Kejuruteraan Kimia, USM).

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, dan Raja Permaisuri Agong Tunku Hajah Azizah Aminah Maimunah Iskandariah/BERNAMA)

Bagi penerima biasiswa BYDPA di peringkat sarjana pula ialah Omar Akbar Khan, 27 tahun, (Ekonomi, London School of Economic); Toh Liang Su, 25 tahun, (Sains Tumbuhan, Universiti Putra Malaysia); Ain Nur Afifah Azman, 22, (Sains Genetik, UKM); Nursyamimi Ramli, 26 tahun, (Sains Perubatan, UKM).Biasiswa Yang di-Pertuan Agong atau BYDPA adalah biasiswa berprestij negara yang mula diperkenalkan pada tahun 2006.Sehingga tahun ini, sebanyak 17 sesi penawaran telah dilaksanakan dan seramai 187 warganegara Malaysia telah diberi penajaan iaitu 94 orang di peringkat PhD dan 93 orang di peringkat sarjana bagi pengajian dalam bidang Sains & Teknologi, Ekonomi, Undang-undang dan Kewangan Islam.


JAKM di Pasir Salak janjikan kelainan pengisian dan program - Datuk Mastura

KUALA LUMPUR, 29 Jun- Pelbagai program serta pengisian aktiviti menarik dianjurkan menerusi siri Jelajah Aspirasi Keluarga Malaysia (JAKM).Ini termasuk JAKM yang dijadualkan berlangsung dari 1 hingga 3 Julai ini, di Pasir Salak, Perak. Timbalan Menteri di Jabatan Perdana Menteri (Tugas-Tugas Khas), Datuk Mastura Mohd Yazid menyeru kepada semua khususnya rakyat Perak untuk menggunakan masa ini dengan sebaik mungkin."Banyak program yang akan dijalankan iaitu kaunter perkhidmatan kerajaan akan dibuka, pameran kementerian, jabatan dan agensi yang berkaitan kepada rakyat dan juga jualan usahawan IKS, jualan Keluarga Malaysia dan juga citarasa Keluarga Malaysia dan program Karnival Kerjaya Jamin Kerja Keluarga Malaysia.Saya minta supaya semua masyarakat dapat sama-sama datang untuk mohon kerja di situ, perbadanan industri bersama dengan majikan dan juga institusi pendidikan akan turut berada di sana," kata Datuk Mastura kepada pemberita RTM selepas menjadi tetamu rancangan Selamat Pagi Malaysia, pagi tadi.Program AKM itu dijangka dirasmikan Perdana Menteri Datuk Seri Ismail Sabri Yaakob pada 3 Julai nanti. JAKM yang dicetuskan Perdana Menteri, Datuk Seri Ismail Sabri Yaakob adalah kesinambungan daripada kejayaan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) pada 9 hingga 12 Disember tahun lepas.

(Timbalan Menteri Di Jabatan Perdana Menteri (Tugas-tugas Khas), Datuk Mastura Mohd Yazid ditemu bualpengacara RTM dalam program Selamat Pagi Malaysia, pagi tadi)


Isu penipuan dalam talian, MCPF rangka pelbagai program sebagai pendedahan

KUALA TERENGGANU, 29 Jun- Yayasan Pencegahan Jenayah Malaysia (MCPF) Terengganu memandang serius jenayah siber khususnya aktiviti penipuan di talian iaitu Macau Scam yang menyebabkan individu atau mangsa kehilangan ribuan wang ringgit akibat terpedaya dengan tipu helah sindiket terbabit. Sebahagian besar mangsa juga adalah terdiri daripada individu berpelajaran dan berjawatan tinggi.  Tegas Pengerusi MCPF Terengganu, Datuk Dr. Mustapha Ahmad Marican, kempen kesedaran bersama melibatkan agensi-agensi penguatkuasaan akan terus dipergiatkan.Kata beliau lagi, pihaknya kini sedang dalam proses merangka program serta aktiviti bersesuaian bermula di peringkat Institusi Pengajian Tinggi (IPT) negeri ini dalam tempoh terdekat.  "Yang saya nampak yang terkini yang kita perlu atasi scammer lah. Tidak kira penipuan, ada pelbagai antaranya penipuan menerusi dalam talian tentang wang, tentang Love Scam, tentang percintaan dengan menggunakan scammer. Jadi, mereka mencari mangsa-mangsa tanpa sedar," kata Datuk Dr. Mustapha selepas mengadakan lawatan hormat bertemu penasihat MCPF Terengganu iaitu Ketua Polis Negeri Terengganu, Datuk Rohaimi Md Isa bertempat di Ibu Pejabat Kontinjen IPK Negeri, Kuala Terengganu.  Terdahulu, Datuk Dr. Mustapha bersama ahli jawatankuasa yayasan tersebut disambut para pegawai atasan IPK Terengganu berbincang dan kemudiannya diberi taklimat mengenai situasi terkini membabitkan jenayah siber, penipuan secara dalam talian serta beberapa jenayah lain di Terengganu.  Pada masa yang sama, MCPF Terengganu turut mengambil berat terhadap usaha pencegahan melibatkan komuniti masyarakat di negeri itu seperti ragut, samseng jalan raya, buli, ponteng sekolah dan sebagainya.

(Ketua Polis Negeri Terengganu, Datuk Rohaimi Md Isa (kiri) dan Pengerusi MCPF Terengganu,Datuk Dr. Mustapha Ahmad Marican (kanan)


Kebakaran dua rumah, bayi usia 12 bulan terselamat

ALOR SETAR, 29 Jun- Bayi berusia 12 bulan antara 18 mangsa yang terselamat dalam kebakaran dua rumah jenis kayu di Jalan Dato Haji Shuib 2, Taman Sri Taman 2, Alor Setar semalam.  Kesemua mangsa tidak mengalami kecederaan dan hanya mengadu sesak nafas.  Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba, Syufaat Kamaron berkata pihaknya menerima panggilan berhubung kebakaran itu pada pukul 5.54 petang.  "Sepasukan anggota dari Balai Bomba dan Penyelamat BBP Alor Setar dan Jalan Raja telah ke lokasi kejadian. Anggota bomba berjaya mengeluarkan sembilan mangsa dari rumah pertama yang terbakar kira-kira 95%," kata Syufaat Kamaron kepada pemberita RTM. Tambah beliau lagi, pasukan penyelamat berjaya menemukan dua lagi mangsa yang terperangkap dalam rumah kedua yang terbakar kira-kira 5% itu.Tujuh lagi mangsa telah berjaya keluar dengan sendiri dan turut musnah dalam kebakaran itu empat motosikal.  Kesemua mangsa dihantar ke Hospital Sultanah Bahiyah, Alor Setar bagi mendapatkan rawatan awal susulan mengadu sesak nafas.

(Anggota JBPM bertungkus-lumus menyelamatkan mangsa yang berada di rumah ketika kebakaran berlaku)


318 individu ditahan, disyaki terlibat aktiviti tagih dan edar dadah di Johor

JOHOR BAHRU, 29 Jun- Polis Johor menahan 318 individu disyaki terlibat dalam aktiviti penagihan dan pengedaran dadah menerusi Ops Tapis Khas di seluruh negeri Johor, bermula satu pagi 21 Jun hingga 12 tengah malam, 23 Jun lalu.226 liter air ketum dan lebih 19 kilogram dadah jenis heroin, syabu, ganja, pil erimin 5, pil yaba dan daun ketum dianggarkan bernilai lebih RM13,000, dirampas. Jumlah dadah tersebut dipercayai boleh digunakan 3,814 penagih.Ketua Polis Johor, Datuk Kamarul Zaman Mamat dalam kenyataan media berkata 299 lelaki dan 19 perempuan berumur 18 hingga 70 tahun melibatkan 47 kes bekalan, 65 kes memiliki dadah dan 206 penagih, ditahan. Operasi turut menahan 52 orang dikehendaki dan 28 tokan dadah.Kes disiasat mengikut Seksyen 3(1) Akta Dadah Berbahaya (Langkah-Langkah Pencegahan Khas) (LLPK) 1985 dan Seksyen 39C Akta Dadah Berbahaya 1952.Sejak awal tahun hingga kelmarin, polis Johor berjaya menahan 6,948 orang atas pelbagai kesalahan dadah serta merampas 2.16 tan dadah bernilai RM9.69 juta.


Pegawai JAPEN terima pendedahan langkah atasi krisis bencana

CAMERON HIGHLANDS, 29 Jun- Seramai 30 pegawai Jabatan Penerangan Malaysia (JAPEN) mengikuti bengkel pengurusan krisis dan bencana (simulasi) selama tiga hari di Tanah Rata di Cameron Highlands yang berakhir hari ini.  Pengarah Penerangan Pahang, Sabaruddin Yeop Hamza berkata bengkel ini bertujuan memberi pendedahan kepada pegawai penerangan situasi di lapangan bencana alam sekiranya berlaku. Menurutnya, simulasi ini membabitkan pelbagai pihak antaranya Kementerian Kesihatan Malaysia (KKM), Polis Diraja Malaysia (PDRM), Jabatan Bomba dan Penyelamat Malaysia (JBPM) dan Pejabat Daerah Cameron Highlands.  "Kita melihat bahawa perlunya ada kombinasi yang mantap bagi memastikan setiap agensi memainkan peranan masing-masing. Dalam konteks ini, sebenarnya kita menumpukan kepada bagaimana kita menguruskan media sebab kita lihat jika media ini tidak diuruskan dengan baik maka berlaku tanggapan berbeza.

Kita mesti pastikan bahawa maklumat itu mesti sampai dari sumber yang sah yang telah memberi maklumat yang tepat dan jelas supaya maklumat yang kita sampaikan masyarakat akan jelas akan mengelakkan berlakunya pelbagai tangapan," kata Sabaruddin kepada media selepas Bengkel Pengurusan krisis dan Bencana (simulasi) kali kedua selama tiga hari di Tanah Rata, di sini.

(Pengarah Penerangan Pahang, Sabaruddin Yeop Hamza menjelaskan kepada pemberita RTM dalam satu sidang media)

Seramai 100 orang pelbagai agensi keselamatan termasuk 30 pegawai penerangan mengikut simulasi menyelamat enam orang tertimbus akibat kejadian tanah runtuh di kawasan tumpuan pelancong popular di negara ini.Dalam pada itu, beliau turut menegaskan dalam menangani pengurusan krisis dan bencana ini peranan media sangat penting menyalurkan maklumat tepat dan padat kepada masyarakat.  "Dalam situasi krisis bencana perlu ada pusat media bergerak sebagai satu sumber yang sah untuk disampaikan kepada media arus perdana," tambah Sabaruddin. Justeru, simulasi yang dijalankan penting untuk mewujudkan kesefahaman antara semua agensi apabila berlaku bencana.


Bomba Kedah berjaya selamatkan 12 mangsa termasuk bayi terperangkap dalam kebakaran

ALOR SETAR, 29 Jun - 12 mangsa termasuk bayi berusia setahun enam bulan yang terperangkap selepas rumah mereka di Taman Sri Taman, di sini, terbakar, petang semalam.Timbalan Pengarah Jabatan Bomba dan Penyelamat Malaysia (JBPM) Kedah, Penolong Pesuruhjaya Bomba Syufaat Kamaron berkata, pihaknya menerima panggilan berhubung kebakaran itu pada 5.54 petang.Menurutnya, pasukan bomba dari Balai Bomba dan Penyelamat (BBP) Alor Setar dan Jalan Raja telah ke lokasi kejadian dan tiba tidak lama kemudian."Berdasarkan maklumat, terdapat 18 orang terdiri daripada tiga dewasa berusia antara 20 hingga 58 tahun dan 15 kanak-kanak serta bayi berusia antara setahun enam bulan hingga 12 tahun dalam rumah itu."Enam daripadanya iaitu kanak-kanak berjaya dikeluarkan dengan bantuan orang awam dan bakinya, 12 lagi berjaya diselamatkan pasukan bomba," katanya.

(Timbalan Pengarah Jabatan Bomba dan Penyelamat Malaysia (JBPM) Kedah, Penolong Pesuruhjaya Bomba Syufaat Kamaron bersamapegawai bomba di tempat kejadian/ Foto Bomba Kedah)

Mengulas lanjut, Syufaat berkata, seorang daripada mangsa diselamatkan pihaknya ketika sedang berlindung dalam bilik air di rumah berkenaan."Kita pecahkan bilik air berkenaan daripada tingkap kecil di bahagian belakang (rumah) kerana bahagian depan api sedang marak dan akhirnya berjaya keluarkan mangsa. Kesemua mangsa kemudian dihantar ke Hospital Sultanah Bahiyah (HSB)," katanya.Siasatan lanjut masih dilakukan pasukan Forensik JBPM Kedah untuk mengetahui punca dan anggaran kerugian.Kesemua 12 mangsa terbabit mengalami sesak nafas, lesu dan ada yang melecur."Rumah itu musnah 90 peratus selain tiga motosikal turut terbakar dalam insiden itu, dan operasi tamat sepenuhnya pada pukul 8.15 malam" katanya.Untuk rekod, rumah dua tingkat itu disewakan pendakwah bebas, Ebit Liew pada tahun 2020 kepada keluarga Allahyarham Pak Aq atau Ishak Darus selepas dipindahkan dari rumah mereka yang daif sebelum ini.


Tiket EKKM dari KL Sentral ke Tumpat bermula 8 Julai sempena Aidiladha habis dijual

SEREMBAN, 28 Jun - Tiket bagi Tren Ekspres Khas Keluarga Malaysia (EKKM) bagi perjalanan dari KL Sentral ke Tumpat yang bermula 8 Julai depan sempena sambutan Hari Raya Aidiladha telah habis dijual. Menurut Pengurus Perkhidmatan Jabatan Antara Bandar, Keretapi Tanah Melayu Berhad (KTMB), Siti Harina Ayu Ali Akbar, sempena sambutan Aidiladha pada tahun ini, KTMB sekali lagi memperkenal EKKM ke Pantai Timur berikutan sambutan yang menggalakkan daripada pengguna yang pulang ke kampung menggunakan perkhidmatan tersebut semasa perayaan Hari Raya Aidilfitri lalu.  Sebanyak 1,032 tiket pergi dan balik ditawarkan untuk tren khas tersebut dengan perkhidmatan koc katil, koc tempat duduk premier dan superior. "Perjalanan tiket-tiket ni daripada 8 Julai telah habis pun dijual namun tren yang dari Tumpat ke Kuala Lumpur pada 12 Julai masih banyak lagi jadi rancang perjalanan balik anda ke bandaraya dengan melayari kita punya tiket online atau pun boleh ke kaunter untuk mendapatan tiket-tiket anda," kata beliau.

(Pengurus Perkhidmatan Jabatan Antara Bandar KTMB, Siti Harina Ayu Ali Akbar)

Tren tersebut juga dilengkapi koc bufet yang menawarkan ruang makan serta koc chillax yang menyediakan ruang untuk aktiviti solat dan santai bersama keluarga.Tiket EKKM mula dijual pada 15 Jun lalu bagi perjalanan pada 8 Julai dan 12 Julai depan dengan menawarkan harga tiket bermula RM55 sehingga RM83. Tren EKMM akan berlepas pada 8 Julai pukul 11.00 malam dari KL Sentral dan akan berhenti di 16 stesen iaitu Bandar Tasik Selatan, Kajang, Seremban, Pulau Sebang, Gemas, Bahau, Mentakab, Jerantut, Kuala Lipis, Gua Musang, Dabong, Kuala Krai, Tanah Merah, Pasir Mas, Wakaf Bahru dan Tumpat. Perkhidmatan tersebut dijangka tiba di Stesen Tumpat pada 9 Julai pukul 3.53 petang manakala perjalanan balik dari Stesen Tumpat adalah pada 12 Julai pukul 10.50 malam dan akan tiba di Stesen KL Sentral pada 13 Julai pukul 3.04 petang.


Kepentingan untuk tingkat hak pengguna syarikat penerbangan amat kritikal - Wee

(Menteri Pengangkutan, Datuk Seri Dr Wee Ka Siong menyampaikan ucapan secara maya pada sesi webinar Suruhanjaya Penerbangan Malaysia)

KUALA LUMPUR, 28 Jun - Keperluan untuk memastikan hak pengguna syarikat penerbangan ditingkatkan bagi memelihara kesejahteraan mereka dalam memastikan kepentingan rakyat sentiasa dilindungi amat kritikal, kata Menteri Pengangkutan, Datuk Seri Dr Wee Ka Siong.Beliau berkata usaha sedemikian di tengah-tengah cabaran yang dibawa oleh pandemik, memerlukan kerjasama dan penglibatan yang meluas untuk memajukan industri penerbangan di peringkat tempatan dan global."Untuk bersedia dalam menghadapi masa depan, kita mesti merenung iktibar yang dipelajari daripada wabak itu, dan terus berusaha untuk menambah baik," katanya dalam ucapan beliau pada sesi webinar Suruhanjaya Penerbangan Malaysia (MAVCOM) bertajuk 'Charting a New Frontier: Aviation Consumer Protection Needs Today and Beyond'.Katanya COVID-19 mengesahkan betapa kepentingan pembangunan negara serta perjalanan udara amat kritikal, dan syarikat penerbangan serta lapangan terbang pula perlu cepat menyesuaikan diri dengan pengenalan peraturan baharu dalam menggerakkan perniagaan dan strategi operasi mereka semasa menghadapi wabak itu."Di pihak pemain industri dan penggubal dasar, adalah penting agar semakan dan kemas kini berterusan dibuat kepada aspek perundangan dan peraturan khusus lain yang mengawal hak pengguna, sambil mengekalkan daya saing dalam industri," katanya.Wee berkata jalan menuju pemulihan adalah panjang dan berliku tetapi sektor penerbangan sedang menuju pemulihan.“Kita semua boleh memainkan peranan dalam menambah baik perjalanan udara untuk pengguna dalam pemulihan. Dengan melaksanakan strategi yang sesuai, amalan industri yang baik, dan tindakan proaktif, kita akan dapat mengatasi kesan wabak ini bersama-sama,” katanya.

Wee berkata Malaysia meramalkan bilangan trafik penumpang udara pada 2022 adalah antara 32.6 juta dan 49 juta.Beliau berkata trafik penumpang tahunan Malaysia merosot mendadak daripada 109.2 juta pada 2019 kepada 26.7 juta pada 2020,  dan terus menurun lagi kepada 11.0 juta pada 2021.Beliau menambah semasa kemuncak wabak itu, syarikat penerbangan mencatatkan penurunan yang tidak pernah berlaku sebelum ini dalam kapasiti tempat duduk sebanyak -92.3 peratus tahun ke tahun pada Mei 2020, penurunan terbesar pernah berlaku dalam industri penerbangan Malaysia.Webinar ini adalah yang pertama seumpamanya di Malaysia, menampilkan 13 panel penceramah dan membawa lebih 200 pemimpin global industri berbincang dalam tiga topik berhubung penerbangan, yang berkaitan dengan perlindungan pengguna sebelum, semasa dan selepas wabak COVID-19.Ia bertujuan mengukuhkan perlindungan pengguna penerbangan di samping terus memperkasa dan mendidik pengguna mengenai hak mereka.Kelompok yang hadir termasuk kakitangan kerajaan dan pembuat dasar, pengawal selia dan badan perundangan, penyedia perkhidmatan penerbangan, syarikat penerbangan dan lapangan terbang yang mewakili pakar penerbangan, serta persatuan pengguna. -BERNAMA


Hampir semua program AKM berjaya disiarkan di RTM, penuhi sasaran

(Jelajah Aspirasi Keluarga Malaysia (AKM) antara program yang berjaya dilaksanakan dan disiarkan di RTM)

ALOR SETAR, 28 Jun - Hampir kesemua program variasi Aspirasi Keluarga Malaysia (AKM) berjaya diterbitkan dan disiarkan menerusi platform televisyen, radio dan media baharu di Radio Televisyen Malaysia (RTM) dan sekali gus memenuhi sasaran. Pengarah Pembangunan Strategik Jabatan Penyiaran Malaysia, Abdullah Daud berkata sehingga 30 Mei sebanyak 80% atau lapan daripada 10 program baharu berjaya diterbitkan dan disiarkan menerusi platform televisyen, radio dan media baharu.  Katanya, ia melibatkan perancangan penerbitan dan penyiaran kandungan yang membawa konsep Keluarga Malaysia bagi tempoh enam bulan pertama tahun 2022.

(Pengarah Pembangunan Strategik Jabatan Penyiaran Malaysia, Abdullah Daud menyampaikan Taklimat Pelan Strategi RTM Zon Utara di Jabatan Penyiaran Kedah, Alor Setar)

"Ia merupakan usaha yang dilaksanakan oleh Jabatan Penyiaran Malaysia dalam strategi memperkasa penyiaran komunikasi strategik bagi mendukung Aspirasi Keluarga Malaysia, antara program yang berjaya dilaksanakan ialah Jelajah Aspirasi Keluarga Malaysia (AKM)," kata beliau pada Taklimat Pelan Strategi RTM Zon Utara di Jabatan Penyiaran Kedah, di sini. Turut hadir Pengarah Penyiaran Kedah, Sharimah Abu Bakar dan wakil pengurusan Jabatan Penyiaran Perak, Perlis dan Pulau Pinang.


Op Patuh ditamatkan susulan negara dalam fasa peralihan ke endemik

(Menteri Dalam Negeri, Datuk Seri Hamzah Zainudin bercakap pada sidang media selepas Majlis Apresiasi JKPS di Putrajaya)

PUTRAJAYA, 28 Jun - Op Patuh yang dilaksanakan bagi membanteras ketidakpatuhan SOP pencegahan COVID-19 di peringkat nasional secara bersepadu dan besar-besaran ditamatkan Sabtu lalu setelah setahun digerakkan.Penamatan selari dengan situasi negara yang ketika ini berada pada fasa peralihan ke endemik.Selaras itu, berkuat kuasa Khamis ini, kerajaan memutuskan untuk menamatkan pelantikan Pegawai Yang Diberikan Kuasa di bawah Akta Pencegahan dan Pengawalan Penyakit Berjangkit 1988.Menteri Dalam Negeri, Datuk Seri Hamzah Zainudin berkata Jawatankuasa Koordinasi Penguatkuasaan dan Pematuhan SOP Perintah Kawalan Pergerakan (PKP) COVID-19 (JKPS) yang ditubuhkan untuk menggerakkan Op Patuh bagi menguatkuasakan PKP itu telah genap setahun pada 25 Jun lepas.

"Bagaimanapun, pihak Polis Diraja Malaysia (PDRM) akan terus bekerjasama dengan pihak Kementerian Kesihatan Malaysia (KKM) bagi tujuan penguatkuasaan SOP dan protokol peralihan pandemik menggunakan perundangan yang ada di bawah Akta Polis 1997 dengan pendekatan yang diberikan lebih kepada advokasi kepada rakyat berkaitan fasa peralihan endemik ini," katanya dalam sidang media selepas Majlis Apresiasi JKPS di sini hari ini.Sehingga 25 Jun lalu, lebih lima juta pemeriksaan Op Patuh dijalankan.Daripada jumlah itu, lebih 13,000 kompaun dikeluarkan serta lebih 6,000premis diarahkan tutup.


Pusat Komuniti Kebun-Kebun Bangsar langgar syarat lesen

KUALA LUMPUR, 28 Jun- Pejabat Pengarah Tanah dan Galian Wilayah Persekutuan (PPTGWP) mengambil tindakan penguatkuasaan terhadap Pusat Komuniti Kebun-Kebun Bangsar di sini, kerana berlakunya pelanggaran syarat Lesen Pendudukan Sementara (LMS) bagi maksud nurseri.Pengarah Tanah dan Galian Wilayah Persekutuan Datuk Muhammad Yasir Yahya berkata syarat-syarat bagi maksud nurseri yang diluluskan termasuklah jenis tanaman dan juga tiada struktur kekal dibenarkan di bawah talian rentis seperti mana ulasan teknikal daripada Tenaga Nasional Berhad (TNB)."PPTGWP juga menerima aduan kacau ganggu daripada penduduk setempat secara bertulis dan lisan yang berpunca dari kebun berkenaan. "Siasatan mendapati kebun itu menjadi tempat pemeliharaan pelbagai binatang ternakan seperti ayam, itik dan biri-biri sekali gus menimbulkan isu lain seperti pencemaran bau, lalat dan gangguan bunyi yang menjadi punca utama tindakan penguatkuasaan," katanya dalam kenyataan hari ini.Beliau berkata PPTGWP sentiasa menyokong usaha ke arah kebun bandar selaras dengan hasrat kerajaan, bagaimanapun pematuhan kepada syarat-syarat LMS perlu dipatuhi bagi kebaikan semua pihak.-BERNAMA

(Notis pengosongan tapak Pusat Komuniti Kebun-Kebun Bangsar yang tular di media sosial/FOTO FB)


Perdana Menteri ucap tahniah kejayaan Pandelela raih pingat gangsa

(Pada aksi akhir yang berlangsung di Arena Duna, penerjun berusia 29 tahun itu mengumpul 338.85 mata dalam keseluruhan lima terjunan untuk memastikan kedudukan podium dalam genggamannya)

KUALA LUMPUR, 28 Jun- Perdana Menteri Datuk Seri Ismail Sabri Yaakob mengucapkan syabas dan tahniah kepada ratu terjun negara  Datuk Pandelela Rinong Pamg atas kejayaan memenangi pingat gangsa bagi acara 10 meter (m) platform wanita di Kejohanan Dunia 2022 di Budapest, Hungary hari ini. Perdana Menteri menerusi catatan di Facebook berharap kejayaan yang diraih Pandelela akan menjadi pendorong kepada mereka yang akan beraksi dalam acara-acara seterusnya. “Saya doakan beliau meraih pingat seterusnya semasa acara 10m platform seirama wanita bersama gandingannya Nur Dhabitah Sabri, Khamis ini,” kata Perdana Menteri. Pada aksi akhir yang berlangsung di Arena Duna, atlet kelahiran Sarawak itu berjaya mencatat 338.85 mata untuk berada pada kedudukan podium, memperbaiki catatan pusingan kelayakan.

Sementara itu, juara dunia 2019, Chen Yuxi meraih pingat emas dengan kutipan 417.25 mata.Manakala pemenang emas Olimpik Tokyo, Quan Hongchang berada ditempat kedua dengan mengutip 416.96 mata.

(Perdana Menteri menerusi catatan di Facebook berharap kejayaan yang diraih Pandelela akan menjadi pendorong kepada mereka yang akan beraksi dalam acara-acara seterusnya/FOTO FB ISMAIL SABRI


Lima sekeluarga maut kereta bertembung treler

(Tiga jentera bersama 13 pegawai dan anggota dikejarkan ke lokasi sebaik pusat gerakan operasi Bomba Pahangmenerima laporan kemalangan)

PEKAN, 28 Jun- Lima sekeluarga termasuk seorang bayi maut apabila kereta dinaiki bertembung dengan treler di Jalan Gambang-Muadzam, dekat Kampung Pulau Manis, di sini.Pegawai Perhubungan Awam Jabatan Bomba dan Penyelamat Pahang, Zulfadli Zakaria berkata, pihaknya menerima laporan mengenai insiden di Jalan Gambang-Muadzam Shah pukul 3.17 petang."Pegawai dan anggota dari Balai Bomba dan Penyelamat Chini dan Taman Tas terbabit dalam operasi mengeluarkan mangsa."Tiga jentera bersama 13 pegawai dan anggota dikejarkan ke lokasi sebaik pusat gerakan operasi Bomba Pahang menerima laporan kemalangan itu."Semua mangsa dikeluarkan dari kereta jenis Toyota menggunakan peralatan khas menyelamat dan disahkan meninggal dunia di tempat kejadian."Mangsa tercedera dihantar ke hospital untuk rawatan, katanya.

(Pegawai dan anggota dari Balai Bomba dan Penyelamat Chini dan Taman Tas terbabit dalam operasi mengeluarkan mangsa)


Malaysia jadi negara pertama pilih jadual waktu melontar jamrah di Mina

(Ketua Rombongan Haji Malaysia, Datuk Seri Syed Saleh Syed Abdul Rahman meninjau persediaan operasi masya’ir bersama pengurusan TH di Arafah, Muzdalifah dan Mina)

MAKKAH, 28 Jun - Kementerian Haji dan Umrah Arab Saudi memberi kelebihan kepada Malaysia untuk menjadi negara pertama memilih jadual waktu melontar jamrah di Mina ketika operasi masya’ir nanti.  Secara tidak langsung, ia satu kebaikan kepada Malaysia apabila dapat memilih waktu malam bagi mengelak cuaca panas dan musibah akibat kesesakan jemaah.  Ketua Rombongan Haji Malaysia, Datuk Seri Syed Saleh Syed Abdul Rahman berkata kemudahan baharu lain juga adalah jemaah tidak perlu lagi mengutip batu melontar di Muzdalifah, sebaliknya akan disediakan pihak muassasah beberapa hari sebelum bergerak ke masya’ir. "Dan dengan itu kita telah memilih untuk pergi melontar pada waktu malam, iaitu pada pukul 8 malam sehinggalah 10 malam kerana masa itu cuaca agak dingin berbanding keadaan terdedah kepada cuaca panas," kata beliau selepas selepas meninjau persediaan operasi masya’ir bersama pengurusan TH di Arafah, Muzdalifah dan Mina, di sini. Selain itu sebanyak 17 buah bas disediakan bagi setiap maktab untuk membawa jemaah ketika operasi masya’ir.  Sementara itu, seramai 175 sukarelawan dalam kalangan jemaah haji Malaysia dari lima maktab penginapan dilantik sebagai Sahabat Maktab untuk membantu kelancaran haji tahun ini.  Menurut Syed Saleh, ia akan membantu petugas TH dan perantaraan antara jemaah dan TH bagi menyelesaikan sebarang isu dan masalah kalangan jemaah sepanjang musim haji.

(Ketua Rombongan Haji Malaysia, Datuk Seri Syed Saleh Syed Abdul Rahman (tengah) bersama sukarelawan haji yang dilantik sebagai Sahabat Maktab TH)

" Untuk melengkapkan lagi mutu perkhidmatan kita, kita rasa elok juga ada sahabat-sahabat di kalangan para jemaah haji yang memahami dari segi aspek atau mereka akan melihat dari perspektif jemaah haji. "Jadi mereka boleh ke depan untuk membantu Tabung Haji, dalam masa yang sama juga apabila Tabung Haji memberi maklumat penerangan kepada sahabat-sahabat maktab ini, mereka pula menjadi perantara untuk menerangkan kepada para jemaah haji," kata beliau. Sahabat Maktab yang dipilih adalah mengikut kriteria tertentu antaranya muda, bertenaga dan mempunyai kemahiran berkomunikasi selain berlatar belakang bidang perubatan dan agama.  "Beri sumbangan daripada segi tenaga dan membantu jemaah-jemaah haji lain bagi menyelesaikan ibadah haji masing-masing, secara semula jadi tergerak hati untuk turut serta," kata Mohd Khairul Muzammil Ramly. "Moga dipermudahkan segala urusan oleh Allah dan saya akan bantu sebaik mungkin program dari sini ke Arafah, Mina, Muzadalifah sehingga selesai kerja haji Insya-Allah," menurut Azrin Mazhidi Abdul Manab. "Adalah menjadi tanggungjawab saya sebagai pegawai perubatan jugaklah untuk membantu mereka sebab saya rasa memang tanggungjawab sebagai doktor, sebagai tetamu Allah untuk saling bantu membantu," jelas Noraziah Abd Rahman.


Program UNIDO MAEESTA jimatkan penggunaan tenaga

PUTRAJAYA, 28 Jun - Sejumlah 16 syarikat dan enam buah kilang berjaya menjimatkan RM26.2 juta nilai penggunaan tenaga setahun sejak 2018.Ia menerusi program Kecekapan Tenaga Malaysia dan Projek Aplikasi Solar Termal (MAEESTA) di bawah inisiatif Pertubuhan Pembangunan Perindustrian Bangsa-Bangsa Bersatu (UNIDO).Perlaksanaan langkah kecekapan dan pemasangan sistem solar termal selama setahun itu berjaya mengurangkan pelepasan gas rumah hijau (GHG) sepanjang hayat kepada 995,554 tan.Menteri Sains, Teknologi dan Inovasi, Datuk Seri Dr Adham Baba berkata pelepasan GHG antara isu dan cabaran negara.

(Menteri Sains, Teknologi dan Inovasi, Datuk Seri Dr Adham Baba/Foto BERNAMA)

Justeru pelaksanaan teknologi yang dapat mengurangkan pelepasannya ke alam sekitar adalah dialu-alukan."Kementerian Sains Teknologi Dan Inovasi memandang serius GHG sebagai isu dan cabaran negara dan saya gembira untuk berkongsi bahawa pada tahun lepas kami membangunkan polisi teknologi dan inovasi sains negara (NSTIP) 2021 -2030 dengan memperkenalkan konsep sains teknologi inovasi dan ekonomi," kata beliau ketika berucap pada majlis penyerahan sijil penghargaan UNIDO MAEESTA kepada pemain industri, di sini hari ini. Projek penggunaan termal solar turut melibatkan SIRIM sebagai agensi pelaksana sejajar dengan komitmen kerajaan bagi mewujudkan negara neutral karbon menjelang tahun 2050.


Enggan beli buah tandan segar punca harga minyak sawit mentah tidak stabil

KUALA LUMPUR, 29 Jun- Tindakan tegas menanti kilang pemprosesan yang enggan membeli buah tandan segar yang menjadi punca kepada ketidak tentuan harga minyak sawit mentah.Perbuatan itu bukan setakat menjejaskan stok sedia ada malah turut memberi kesan negatif kepada pekebun kecil. Timbalan Menteri Perusahaan Perladangan dan Komoditi, Datuk Seri Wee Jeck Seng berkata, aduan diterima mengenai isu tersebut dan tindakan segera akan diambil."Kerajaan akan memantau isu ini bagi menstabilkan semula harga minyak sawit. Sebab ini adalah pendapatan negara dan pekebun kecil,"Perkara ini telah berlaku dalam tempoh dua bulan ini, namun kerajaan telah mengambil langkah aktif dalam memantau perkara ini," jelasnya selepas Majlis Pelancaran Teknologi Baharu dan Pameran Pemindahan Teknologi (TOT) 2022, di ibu pejabat Lembaga Minyak Sawit Malaysia (MPOB), Bangi.

(Timbalan Menteri Perusahaan Perladangan dan Komoditi, Datuk Seri Wee Jeck Seng)

Dalam majlis pelancaran itu, beberapa teknologi baharu dalam industri sawit turut diperkenalkan.Antaranya formulasi pelet makanan lembu pedaging yang mengandungi lebih 80 peratus bahan, berasaskan sawit.Formulasi yang dibangunkan MPOB menawarkan alternatif kepada bahan mentah yang diimport dengan harga tinggi, sekali gus mengurangkan kos pengeluaran makanan ternakan.


Cadangan pindaan Akta DBP bukan niat untuk menganiaya - DBP

(Datuk Abang Sallehuddin Abg. Shokeran ketika menghadiri Seminar dan Bengkel Penulisan, dan Penerbitan Saintifik 2022 di Bandaraya Melaka)

MELAKA, 28 Jun- Cadangan pindaan Akta Dewan Bahasa dan Pustaka (DBP) 1959 perlu dilihat secara menyeluruh dengan matlamat memartabat bahasa kebangsaan.Ketua Pengarah DBP, Datuk Abang Sallehuddin Abg. Shokeran menegaskan, tumpuan tidak boleh terarah kepada ketetapan hukuman semata-mata.Jelas beliau, draf pindaan itu turut meliputi bidang pentauliahan, penarafan, pelesenan, penguatkuasaan, perbadanan, dan pengantarabangsaan."Saya merasakan tiada apa yang perlu dirisaukan dalam isu ini kerana dari segi pindaan akta tiada sedikit pun berniat untuk menganiaya orang,"Apa yang penting kita perlu patuh kepada peraturan dan undang-undang sedia ada, untuk itu jangan risau kepada denda yang akan dikenakan jika anda tidak berniat melakukannya," katanya kepada pemberita di Bandaraya Melaka.

(Ketua Pengarah Dewan Bahasa dan Pustaka , Datuk Abang Sallehuddin Abg. Shokeran)

Beliau mengulas demikian susulan isu beberapa pihak yang membantah cadangan denda dikenakan kepada individu yang melanggar pindaan Akta DBP 1959 iaitu denda tidak melebihi RM50,000 atau dihukum penjara.  Tegasnya lagi, masyarakat sepatutnya melihat cadangan itu secara menyeluruh iaitu untuk memartabat bahasa kebangsaan, bukan hanya ditumpukan pada aspek penguatkuasaan dan hukuman semata-mata.


Benih Asas Padi IS21 bakal tingkat produktiviti pengeluaran padi dan beras

MELAKA, 28 Jun- Loji Pengeluaran Benih Asas Padi IS21 bakal dibangunkan September ini.Ia membabitkan kos RM2 juta menggunakan dana daripada Kementerian Sains, Teknologi dan Inovasi (MOSTI).Ketua Pengarah Agensi Nuklear Malaysia, Dr. Abdul Rahim Harun berkata, penggunaan benih padi IS21 yang dilancar November tahun lalu, makin meluas.Sehingga kini, kira-kira 40,000 petani telah menggunakan benih tersebut kerana manfaatnya dalam meningkatkan produktiviti padi dan beras.Untuk itu, pihaknya bercadang menambah pengeluaran varieti padi yang ketika ini berjumlah 4,800 tan metrik semusim.

(Ketua Pengarah Agensi Nuklear Malaysia, Dr. Abdul Rahim Harun)

"Bagi tanah 70,000 hektar ditanam oleh lebih kurang 40,000 petani seluruh Malaysia, dan kami tidak boleh mengeluarkan benih lebih daripada itu berikutan kapasiti yang terhad,"Namun, kami akan cuba tingkatkan pengeluaran benih agar dapat sama dirasai semua golongan petani," katanya kepada RTM selepas merasmikan Seminar dan Bengkel Penulisan dan Penerbitan Saintifik 2022 di Bandaraya Melaka.Mengenai pembangunan Loji Pengeluaran Benih Asas Padi IS21 pula katanya, ia telah berada peringkat akhir perbincangan dan dijangka akan mula dibangunkan pada September depan.  Pembangunan itu berdasarkan piawaian prosedur operasi standard (SOP) antarabangsa bagi menghasilkan benih yang sah dan berkualiti tinggi.


MyCC siasat dakwaan kartel ayam

KUALA LUMPUR, 28 Jun- Suruhanjaya Persaingan Malaysia (MyCC) menerusi pasukan khasnya sedang menilai laporan penyiasatan mengenai dakwaan kartel dalam industri ayam.Sekiranya terdapat bukti kartel, keputusan cadangan bawah Seksyen 36 Akta Persaingan 2010 akan dikeluarkan terhadap pihak berkenaan.Namun jika tiada bukti menunjukkan unsur-unsur pelanggaran, MyCC akan menutup penyiasatan selaras Seksyen 16 akta sama.MYCC melalui satu kenyataan memaklumkan, Pengerusinya Datuk Seri Mohd Hishamudin Md Yunus dan lapan anggota MyCC bersidang semalam untuk pembentangan laporan penyiasatan oleh pasukan khas berkenaan.

MyCC akan mengeluarkan keputusan akhir untuk menentukan sama ada berlakunya pelanggaran atau tidak di bawah Akta Persaingan 2010.Sekiranya terdapat pelanggaran, penalti kewangan sehingga 10 peratus daripada pusing ganti seluruh dunia dan pengenaan arahan tertentu yang dianggap wajar oleh MyCC, boleh dikenakan.MyCC menubuhkan pasukan khas susulan arahan Majlis Tindakan Sara Hidup Negara (NACCOL) awal tahun ini bagi menyiasat dakwaan kartel dalam industri ayam.


Hubungan dua hala tentera AS-Malaysia turut melibatkan kerjasama persembahan muzik

KUALA LUMPUR, 28 Jun- Hubungan dua hala antara Tentera Laut Amerika Syarikat dan Tentera Laut Diraja Malaysia (TUDM) bukan sahaja dari aspek ketenteraan, malah turut melibatkan kerjasama persembahan muzik. Jurucakap US Pacific Fleet Band, Antonio Garcia berpandangan, ini adalah tempoh terbaik kedua-dua negara selepas kekangan pergerakan ketika pandemik COVID-19. Para pemuzik yang juga tentera laut Amerika Syarikat itu turut dijadual membuat persembahan di pusat beli-belah bagi menghiburkan komuniti Malaysia.

(Jurucakap US Pacific Fleet Band, Antonio Garcia)

Menerusi lawatan seperti itu, beliau berpandangan ia merupakan platform terbaik untuk saling melaksanakan perkongsian budaya dan secara tidak langsung memperkukuh hubungan antara dua negara. Antonio menjadi tetamu dalam Program Selamat Pagi Malaysia terbitan RTM.


PR1MA laksana Program  Ziarah Kasih, dekati anak istimewa

KANGAR, 28 Jun- Perbadanan PR1MA Malaysia (PR1MA) menerusi program tanggungjawab sosial korporat (CSR) dengan kerjasama pertubuhan bukan kerajaan mengambil inisiatif melaksanakan Program Ziarah Kasih Anak-Anak Istimewa di sekitar Parlimen Kangar.  Pengerusi PR1MA, Datuk Dr Fathul Bari Mat Jahya berkata, usaha murni itu sebagai satu tanggungjawab dan amanah untuk menyantuni serta menceriakan anak-anak istimewa terutamanya dalam kalangan keluarga asnaf.  Program yang melibatkan setiap kawasan di Parlimen Kangar iaitu Kuala Perlis, Bintong, Sena, Kayang dan Indera Kayangan menyantuni 154 penerima yang telah dikenal pasti layak menerima bantuan.

(Pengerusi PR1MA, Datuk Dr Fathul Bari Mat Jahya)

Setiap penerima menerima bantuan berupa wang tunai, bakul makanan, tilam dan toto untuk keperluan harian yang sedikit sebanyak menceriakan penerima.  Program dilaksanakan secara berperingkat itu akan diteruskan dengan mengenal pasti penerima yang layak agar setiap bantuan disampaikan terus kepada penerima.


175 jemaah haji sertai Sahabat Maktab, bantu jemaah lain di Tanah Suci

(Ketua Rombongan Haji Malaysia, Datuk Seri Syed Saleh Syed Abdul Rahman beramah mesra bersama Sahabat Maktab)

MAKKAH, 28 Jun- Keinginan dan kesediaan untuk membantu orang lain mendorang 175 jemaah haji menyertai program Sahabat Maktab anjuran Lembaga Tabung Haji (TH) di Tanah Suci.Ketua Rombongan Haji Malaysia, Datuk Seri Syed Saleh Syed Abdul Rahman berkata walaupun perlu berkorban masa dan tenaga, kesemua mereka bertekad menyantuni Tetamu Allah dengan sebaiknya seperti mana yang dilakukan petugas TH sepanjang musim haji kali ini.Setiap maktab atau penginapan jemaah hanya mempunyai lapan petugas TH dan gabungan antara Sahabat Maktab mampu memastikan kebajikan serta pergerakan jemaah akan lebih teratur terutama ketika di Arafah, Muzdalifah dan Mina.Mereka mempunyai latar belakang perubatan serta agama.

(Sebahagian jemaah haji yang menyertai program Sahabat Maktab anjuran Lembaga Tabung Haji (TH) di Tanah Suci)

Individu yang menjadi sukarelawan program itu dipilih berdasarkan kategori tertentu termasuk muda, bertenaga, sihat dan mempunyai kemahiran komunikasi yang baik.Ketika ditanya sama ada penyertaan akan ditambah untuk tempoh masa terdekat, beliau berkata jumlah tersebut sudah memadai dengan kuantiti jemaah yang ada.


Ikan air tawar alternatif sumber perikanan

TAMPIN, 28 Jun- Jabatan Perikanan menggalakkan orang ramai untuk menjadikan ikan air tawar sebagai alternatif sumber perikanan sedia ada.Sumber protein itu berpotensi dan akan dikomersialkan sebagai jaminan bekalan ikan tanpa kebergantungan kepada ikan laut.Pengarah Bahagian Pembangunan Akuakultur Jabatan Perikanan Malaysia, Datuk Azahari Othman yakin pemilihan dan pengambilan ikan air tawar sebagai sumber utama kelak mampu memberi pendapatan tambahan kepada komuniti perikanan.

Kerajaan sebelum ini menyasarkan sumbangan sektor akuakultur sebanyak 40% kepada keseluruhan pengeluaran perikanan Malaysia menjelang 2030.


69 rumah terjejas, tiada PPS dibuka di Kedah

ALOR SETAR, 28 Jun- Hujan lebat lewat malam tadi sehingga awal pagi telah menjejaskan 69 rumah di tiga daerah di Kedah. Bagaimanapun, setakat pukul 8.00 pagi, tiada pusat pemindahan sementara (PPS) dibuka di ketiga-tiga daerah berkenaan. Kenyataan Ketua Bahagian Operasi Bencana Angkatan Pertahanan Awam Kedah APM, Kapten (PA) Safuddin Abdullah memberitahu, banjir di daerah Sik, telah menjejaskan 20 rumah di dua mukim. Mukim Sok melibatkan Kampung Lentang, Kampung Kuala Bentong, Kampung Belantik Dalam, Kampung Surau dan kampong Pinang. Sementara Mukim Sik, Kampung Lubuk Tualang, Kampung Belimbing dan Kampung Jerai.  Di daerah Baling pula, banjir telah menjejaskan 42 rumah iaitu di Mukim Baling di Kampung Rambong Batu 7,Kampung Carok Juan dan Kampung Bendang Sera Turut terlibat Mukim Siong melibatkan Lorong Jenalik, Lorong Tanjung Ara, Lorong Kampung Paya, Lorong Kundur, Lorong Atas Bukit dan Lorong Charok Pam.

Manakala tujuh rumah yang terjejas di Padang Terap, melibatkan Mukim Naka iaitu di Ladang Sungai Teka. Banjir juga dilaporkan semakin surut setakat pukul 8.00 pagi melibatkan beberapa kawasan.


UNIMAS berperanan penting bantu atasi krisis bekalan makanan mentah

KUCHING, 28 Jun- Universiti Malaysia Sarawak (UNIMAS) memainkan peranan penting untuk kerajaan Sarawak dalam menghasilkan kepakaran dalam bidang pertanian moden. Menegaskan perkara itu, Premier Sarawak, Datuk Patinggi Tan Sri Abang Johari Tun Openg berkata, Sarawak mempunyai tanah yang luas dan mampu menjadi pengeksport makanan dan bukannya pengimport makanan seperti yang berlaku ketika ini. Datuk Patinggi Tan Sri Abang Johari Tun Openg menjelaskan langkah ini perlu dalam usaha kerajaan negeri mengatasi masalah krisis bekalan makanan mentah yang dihadapi oleh negara ketika ini.  Beliau berkata, Kerajaan Sarawak tidak boleh merealisasikan hasrat itu secara bersendirian dan memerlukan UNIMAS untuk menterjemahkan komitmen itu dalam memacu kelestarian kepakaran dalam bidang tersebut.  Beliau menambah, kerajaan menetapkan dasar, namun untuk membawa perubahan konkrit perlulah datang daripada komitmen semua pihak untuk lebih berdaya tahan dan utuh.  Datuk Patinggi Tan Sri Abang Johari yang juga Pro Canselor UNIMAS berkata demikian pada Majlis Konvokesyen Komemoratif UNIMAS di Kota Samarahan.

(Premier Sarawak, Datuk Patinggi Tan Sri Abang Johari Tun Openg)

Pada majlis itu juga, Timbalan Premier Sarawak, Datuk Amar Douglas Uggah Embas dilantik sebagai Pro Canselor ke-5 UNIMAS yang telah disempurnakan oleh Premier Sarawak.  Lantikan tersebut berkuatkuasa 24 Januari tahun ini sehingga 23 Januari 2025.


Hakim kecewa, tegur Lim Guan Eng buat kenyataan media berhubung kesnya

KUALA LUMPUR, 28 Jun- Hakim Mahkamah Sesyen yang mendengar perbicaraan kes rasuah bekas Ketua Menteri Pulau Pinang, Lim Guan Eng melahirkan rasa kecewa dan menegur tindakan ahli politik itu membuat kenyataan media berhubung kes yang dihadapinya membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.Hakim Azura Alwi turut menegaskan bahawa perkara mengeluarkan kenyataan bersifat subjudis seperti itu tidak sepatutnya berlaku kerana semua pihak termasuk pasukan pembelaan tertuduh mempunyai pengetahuan penuh, matang dan bukan kali pertama menghadapi prosiding di mahkamah."Perkara seperti ini pernah ditimbulkan sebelum ini, namun tiada sebarang perintah dikeluarkan, ia masih berlaku lagi, saya boleh tegur tetapi saya tidak boleh bagi jaminan, saya amat kecewa dengan perkara ini, harap perkara ini tidak berlaku lagi dan tidak ambil mudah hal ini.Kes ini telah mendapat liputan media dan melibatkan kes kepentingan awam, saya harap tertuduh dan pihak-pihak lain dapat menghormati mahkamah," tegas Azura.Sebelum perbicaraan bermula, Timbalan Pendakwa Raya, Datuk Wan Shaharuddin Wan Ladin merujuk kepada mahkamah satu laporan polis yang dibuat berhubung kenyataan yang telah dikeluarkan oleh Lim, mendakwa beliau tidak bersalah kerana tiada jejak wang dibuktikan berkaitan pertuduhan itu."Pihak kami ingin mahkamah menegur supaya perkara ini tidak berlaku lagi," katanya.

(Lim Guan Eng hadir di Mahkamah Kuala Lumpur bagi sambung perbicaraan empat pertuduhan rasuah membabitkan pembinaan terowong dasar laut dan jalan utama di Pulau Pinang bernilai RM6.34 bilion.)

Sementara itu, peguam Gobind Singh Deo yang mewakili Lim mengesahkan perkara itu dan memohon maaf kepada pihak pendakwaan dan mahkamah susulan tindakan anak guamnya mengeluarkan kenyataan kepada pihak media pada Jumaat lepas."Saya faham pendirian pihak pendakwaan dan tidak patut keluarkan kenyataan, kami menerima teguran itu dan minta maaf kepada mahkamah," kata peguam itu.Mahkamah menyambung prosiding untuk mendengar keterangan saksi pendakwaan ke-28, Azli Adam, 58, iaitu bekas Naib Presiden Kanan, Kewangan dan Perkhidmatan Korporat, Consortium Zenith Beijing Urban Construction Group Sdn Bhd (CZBUCG).Sebelum ini media melaporkan, laporan polis telah dibuat terhadap Lim susulan komen dibuat mengenai kes mahkamah melibatkan pemimpin tersebut dan laporan itu dibuat terhadap Lim berdasarkan artikel bahawa bekas Menteri Kewangan itu dipetik sebagai berkata keterangan saksi dalam perbicaraan rasuahnya adalah semata-mata satu rekaan dan konspirasi politik dan tindakan Lim adalah subjudis kerana perbicaraannya masih belum selesai.Lim, 61, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017. Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek tersebut dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di sini pada Mac 2011.Lim, bekas Setiausaha Agung DAP, turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.


Ahmad Zahid mohon tangguh prosiding bela diri, fail rayuan dapatkan percakapan saksi

KUALA LUMPUR, 28 Jun- Datuk Seri Dr. Ahmad Zahid Hamidi memohon kepada Mahkamah Tinggi Kuala Lumpur untuk menangguhkan prosiding membela diri dalam kes rasuah membabitkan dana Yayasan Akalbudi (YAB) sehingga rayuannya untuk mendapatkan salinan percakapan saksi daripada Suruhanjaya Pencegahan Rasuah Malaysia (SPRM) diputuskan Mahkamah Rayuan.Peguam, Hamidi Mohd Noh yang mewakili Datuk Seri Dr. Ahmad Zahid memberitahu Hakim, Datuk Collin Lawrence Sequerah bahawa pihaknya memfailkan permohonan itu pada 23 Jun lepas.“Kami mohon tarikh segera untuk pendengaran permohonan ini,” katanya sebelum prosiding membela diri bekas timbalan perdana menteri itu atas 47 pertuduhan melibatkan 12 pertuduhan pecah amanah, lapan pertuduhan rasuah dan 27 pertuduhan pengubahan wang haram, membabitkan puluhan juta ringgit dana milik YAB.Timbalan Pendakwa Raya, Abdul Malik Ayob berkata, pihaknya menerima salinan notis permohonan itu menerusi e-mel pada Sabtu lepas dan akan membantah permohonan tersebut.“Kami memerlukan masa untuk memfailkan afidavit balasan berhubung permohonan itu,” katanya.

(Datuk Seri Dr. Ahmad Zahid hadir di Mahkamah Kuala Lumpur untuk prosiding bela diri bagi 47 pertuduhan pecah amanah, rasuah dan pengubahan wang haram berkaitan dana Yayasan Akalbudi.)

Mahkamah kemudian menetapkan tarikh 4 Julai untuk pihak pendakwaan memfailkan afidavit balasan dan permohonan itu didengar pada 7 Julai ini.Berdasarkan afidavit sokongan yang difailkan bersama notis usul permohonan itu, Datuk Seri Dr. Ahmad Zahid berkata, beliau dinasihatkan oleh peguamnya bahawa keterangan saksi-saksi yang akan beliau sebutkan (di mahkamah) adalah mustahak dan material untuknya mendapatkan salinan rakaman-rakaman percakapan mereka.Menurut Datuk Seri Dr. Ahmad Zahid, ini kerana beliau dapat melihat wujudnya sokongan antara keterangannya dan keterangan mereka.Saksi-saksi itu termasuk anaknya Datuk Nurulhidayah, adiknya Datuk Seri Mohamad Nasaee Ahmad Tarmizi dan seorang ahli perniagaan Datuk Seri Khalid Mohamad Jiwa.Datuk Seri Dr. Ahmad Zahid berkata tanpa salinan rakaman percakapan saksi-saksi berkenaan, haknya untuk mendapatkan perbicaraan yang adil akan terjejas dan beliau ingin memberikan keterangan yang penuh serta lengkap semasa pemeriksaan utama di mahkamah sebelum disoal balas. “Permohonan ini bukan bertujuan untuk melengahkan atau melewatkan perbicaraan kes saya kerana saya telah memberikan keterangan di peringkat keterangan utama di mahkamah, permohonan ini adalah bersifat bona fide (niat baik) untuk memastikan saya mendapat perbicaraan yang adil dalam penyediaan pembelaan di mahkamah.Adalah wajar dan adil bagi saya untuk mendapat penangguhan perbicaraan sementara menunggu keputusan atau pelupusan daripada Mahkamah Rayuan bagi mendapatkan salinan rakaman percakapan saksi-saksi itu sebelum saya diarahkan untuk disoal balas,” katanya dalam afidavit itu.Pada 9 Mei lepas, Mahkamah Tinggi menolak permohonan Datuk Seri Dr. Ahmad Zahid untuk mendapatkan rakaman percakapan saksi daripada SPRM kerana saksi boleh terdedah kepada intimidasi dan sebagai contoh, diugut agar memberikan keterangan yang berbeza daripada yang terdapat dalam rakaman kenyataan.Datuk Seri Dr. Ahmad Zahid diperintah membela diri atas 47 pertuduhan itu pada  24 Januari selepas mahkamah mendapati pendakwaan berjaya membuktikan kes prima facie terhadapnya.


Malaysia terus jadi destinasi pilihan pelajar antarabangsa - Noraini

KUALA LUMPUR, 27 Jun- Malaysia masih menjadi destinasi pilihan untuk pelajar antarabangsa melanjutkan pengajian mereka, kata Menteri Pengajian Tinggi Datuk Seri Dr Noraini Ahmad.Beliau berkata walaupun jumlah permohonan untuk melanjutkan pelajaran ke negara ini sedikit merosot ketika dunia berdepan dengan pandemik COVID-19, namun keadaan mula positif pada 2021 dengan peningkatan semula permohonan sehingga 32 peratus.“Keadaan ini diperkukuhkan dengan pengiktirafan Kuala Lumpur di tempat kedua dalam QS Top Universities 'Most Affordable City for Students' untuk tahun 2018 dan 2019.Dalam erti kata lain, kos pengajian yang ditawarkan adalah berpatutan,” katanya pada majlis makan malam sambutan ulangtahun ke-10, Perkhidmatan Global Pendidikan Malaysia (EMGS), di sini.

(Datuk Seri Dr Noraini Ahmad, Menteri Pengajian Tinggi / Foto BERNAMA)

Tambah Noraini, banyak faktor yang boleh dijadikan penarik untuk menggalakkan kemasukan lebih ramai pelajar asing ke negara ini, seperti kualiti pendidikan yang diiktiraf bertaraf dunia.“QS World University Rankings dalam laporannya beberapa minggu lepas merekodkan empat universiti kita berada dalam kelompok 200 yang terbaik dunia, dan salah satu daripadanya disenaraikan dalam kelompok 100 terbaik, iaitu Universiti Malaya.Malah buat pertama kalinya, 24 Institusi Pengajian Tinggi (IPT) di Malaysia telah tersenarai dalam penarafan ini, ia sudah tentu meningkatkan lagi keyakinan orang luar terhadap kualiti pendidikan tinggi di negara kita,” katanya.Justeru, beliau menyeru entiti seperti EMGS supaya bergerak lebih aktif di dalam mempromosikan jenama pendidikan Malaysia, di peringkat antarabangsa.Sementara itu Ketua Pegawai Eksekutif EMGS, Radzlan Jalaludin berkata pihaknya komited untuk mencapai lebih banyak kejayaan dalam usaha mempromosikan Malaysia sebagai hab pendidikan tinggi pilihan di peringkat global.Beliau berkata sejak penubuhannya pada 2012 hingga kini, EMGS telah bergerak secara agresif untuk menambah baik perkhidmatannya sebagai badan utama yang menguruskan pergerakan pelajar antarabangsa di Malaysia, termasuk memudahkan proses pengurusan visa.“Pencapaian baru-baru ini terbukti dengan jumlah permohonan telah melepasi sasaran untuk tahun 2021 di mana sebanyak 40,000 permohonan telah diterima daripada pelajar antarabangsa bagi melanjutkan pengajian mereka di IPT di Malaysia.“Ini sememangnya sebuah pencapaian yang hebat untuk EMGS dan EMGS akan terus menyokong aspirasi kerajaan untuk mencapai 250,000 pelajar antarabangsa menjelang 2025,” katanya. -BERNAMA


Operasi SAR kanak-kanak dikhuatiri lemas di Jeti Nelayan Bagan Ajam di sambung esok

BUTTERWORTH, 27 Jun - Operasi mencari seorang kanak-kanak lelaki berusia 11 tahun yang dikhuatiri lemas petang tadi selepas dihanyutkan arus ketika mandi di Jeti Nelayan Bagan Ajam dekat Pantai Bersih akan disambung esok. Ketua Operasi Balai Bomba dan Penyelamat Butterworth, Pegawai Kanan Bomba II Mohd Faizwan Che Amat berkata pihaknya segera menghantar pasukan sebaik menerima panggilan kecemasan pada pukul 5.45 petang tadi.Katanya sejurus menerima panggilan, anggota Balai Bomba dan Penyelamat Butterworth, Polis dan Anggota Pertahanan Awam (APM) bergegas ke lokasi kejadian dan memulakan operasi mencari di Jeti tersebut.

"Sebaik tiba, pasukan dimaklumkan mangsa dikenali sebagai Muhammad Mikhaeil Muqmin Abdullah, dipercayai mandi di kawasan itu bersama tiga lagi rakannya telah dibawa arus, manakala rakan-rakannya berjaya diselamatkan."Seorang pemancing yang berada di lokasi kejadian cuba menyelamatkan mangsa namun dia juga hampir lemas sebelum diselamatkan orang awam di kawasan itu," katanya ketika ditemui di lokasi kejadian.Mohd Faizwan berkata operasi mencari dan menyelamat (SAR) mangsa ditangguhkan pada pukul 7.30 malam tadi atas faktor cuaca dan keadaan gelap, dan akan disambung semula pada pukul 7 pagi esok.


Tarif asas elektrik bagi pengguna di Semenanjung kekal

PUTRAJAYA, 27 Jun- Pengguna domestik kategori kediaman serta pengguna bukan domestik seperti komersial dan industri di Semenanjung Malaysia tidak akan mengalami kenaikan bil elektrik bagi tempoh 1 Julai hingga 31 Dis 2022 melalui pelarasan tarif elektrik di bawah pelaksanaan mekanisme Ketidakseimbangan Pelepasan Kos Bahan Api (ICPT).Suruhanjaya Tenaga (ST) berkata pelaksanaan mekanisme ICPT itu membolehkan pemberian rebat 2 sen/kWj dikekalkan serta tiada surcaj dikenakan untuk pengguna domestik manakala surcaj 3.70 sen/kWj untuk pengguna bukan domestik dikekalkan.ST dalam satu kenyataan hari ini memaklumkan jumlah keseluruhan peruntukan pemberian rebat dan kos surcaj ICPT yang ditanggung oleh kerajaan adalah sebanyak RM5.8 bilion.Menurut ST, kerajaan pada 24 Jun (2022) telah bersetuju supaya pelarasan tarif elektrik di bawah mekanisme ICPT bagi pengguna di Semenanjung dilaksanakan untuk tempoh 1 Julai hingga 31 Dis 2022."Dengan mengekalkan pemberian rebat semasa dan tanggungan kos surcaj ICPT sepenuhnya kepada semua pengguna domestik, kerajaan memperuntukkan dana sebanyak RM2.3 bilion untuk menanggung kos tersebut," menurut kenyataan itu.

ST memaklumkan kerajaan juga memperuntukkan sejumlah RM3.5 bilion untuk memastikan surcaj ICPT semasa dikekalkan kepada pengguna bukan domestik seperti komersial dan industri daripada dikenakan keseluruhan surcaj yang sepatutnya pada 11.81 sen/kWj.Menurut ST, berlaku peningkatan dalam kos bahan api dan kos penjanaan lain sebanyak RM7 bilion atau bersamaan dengan surcaj ICPT pada kadar 11.81 sen/kWj bagi tempoh 1 Jan hingga 30 Jun 2022.Ia ekoran kenaikan harga arang batu di pasaran dunia sehingga mencecah AS$265 per tan berbanding dengan kadar AS$79 per tan yang diunjurkan dalam kadar tarif asas Tenaga Nasional Bhd (TNB), dan antara puncanya adalah berikutan krisis global yang berlaku dan kekangan bekalan arang batu dunia.Lebih 80 peratus daripada elektrik yang dijana di Malaysia menggunakan arang batu dan gas.Menurut ST, di bawah mekanisme ICPT, kos bahan api dan kos penjanaan elektrik akan disemak setiap enam bulan dan dilepaskan kepada pengguna elektrik dalam bentuk rebat atau surcaj bergantung kepada penjimatan atau peningkatan kos terlibat.Sebagai langkah untuk meminimumkan kos bil elektrik, pengguna elektrik di Semenanjung digalakkan untuk memanfaatkan Program Net Energy Metering (NEM), selain digalakkan untuk melaksanakan langkah-langkah menggunakan elektrik dengan cekap.Pengguna juga boleh menganggarkan kos bil elektrik bulanan pada masa akan datang dengan menggunakan kalkulator tarif elektrik melalui portal www.myelectricitybill.my dan memasukkan unjuran harga arang batu dan gas serta kadar tukaran wang asing untuk membuat anggaran kos ICPT pada tempoh pelarasan tarif akan datang.- BERNAMA


Briged Malim Gunung Perhutanan, jadi mata dan telinga pihak berkuasa

KAMPAR, 27 Jun - Kementerian Tenaga dan Sumber Asli (KeTSA) akan mewujudkan satu skuad khas Briged Malim Gunung Perhutanan (MGP).Menteri Tenaga dan Sumber Asli, Datuk Seri Takiyuddin Hassan berkata skuad khas berkenaan akan menjadi mata dan telinga kepada Jabatan Perhutanan bagi penguatkuasaan pencerobohan hutan dan kegiatan pemburuan haram.

"Sekarang ini kita melihat kepupusan haiwan yang menjadi ikonik negara seperti Harimau Malaya, gajah dan sebagainya."Jadi mereka akan jadikan skuad khas malim gunung, mata dan telinga kerajaan untuk mengatasi masalah ini," katanya dalam sidang media selepas merasmikan Majlis Penutup Kursus Malim Gunung Perhutanan (MGP), Jabatan Perhutanan Semenanjung Malaysia, di sini. Tambahnya, satu insentif secara one-off sebanyak RM600 akan diberikan kepada malim gunung perhutanan di seluruh negara yang dapat melengkapkan 60 jam kursus dalam tahun ini."Mereka ini mempunyai pelbagai kursus, jadi kalau lagi banyak mereka mengikuti kursus maka mereka akan menjadi lebih cekap."Sekarang ini kita sudah ada 590 malim gunung, dengan adanya insentif ini kita mensasarkan 1,000 malim gunung dapat melengkapkan kursus 60 jam untuk diberi insentif tahun ini," katanya.


Kerajaan sasar masalah bantut dikurangkan 8 peratus, menjelang 2030

PUTRAJAYA, 27 Jun- Susulan kadar masalah tumbesaran tidak normal atau bantut dalam kalangan rakyat Malaysia, kerajaan menyasarkan masalah ini dapat dikurangkan kepada 8 peratus menjelang tahun 2030.Menteri Kesihatan, Khairy Jamaluddin berkata negara kini sedang berdepan beban berganda malpemakanan (kekurangan atau kelebihan zat pemakanan) terutama dalam kalangan kanak-kanak yang berumur 5 tahun ke bawah serta peningkatan kadar obesiti dalam kalangan orang dewasa.

Beliau berkata masalah itu berlaku di semua negeri dengan peratusan tertinggi dicatatkan di Kelantan, Terengganu, Pahang dan Putrajaya.

Bagi mengatasi masalah itu, Kementerian Kesihatan Malaysia (KKM) telah meluluskan Pelan Strategik Kebangsaan Menangani Masalah Beban Berganda Malpemakanan Dalam Kanak-Kanak Malaysia bagi tahun 2022 hingga 2030.Selain KKM, pelan strategik itu turut melibatkan kerjasama dengan Kementerian Pendidikan Malaysia, Kementerian Pembangunan Wanita, Keluarga dan Masyarakat, Kementerian Perpaduan Negara serta Kementerian Perumahan dan Kerajaan Tempatan.

"Antara rangka kerja awal pelan itu adalah dengan menubuhkan Jawatankuasa Khas Memerangi Masalah Beban Berganda Malpemakanan Dalam Kanak-Kanak di Malaysia yang telah pun bermesyuarat hari ini", katanya dalam sidang media selepas merasmikan Program Media #AnakMalaysiaSihat di sini."Pelan strategik ini akan kita bentang dalam Jemaah Menteri dan akan juga kita bentangkan kepada pihak Kementerian Kewangan supaya isu agenda memerangi masalah beban berganda mal pemakanan dalam kalangan kanak-kanak ini dapat diberi tumpuan dan dapat menjadi fokus utama bagi kesejahteraan Keluarga Malaysia dalam Belanjawan pada tahun 2023", katanya.

Tambah beliau, masalah bantut merentasi semua kategori sosio-demografi sama ada bandar atau luar bandar, pendapatan isi rumah, kumpulan etnik, pekerjaan dan tahap pendidikan.Katanya, masalah bantut di Malaysia pada 2019 ialah sebanyak 21.8 peratusKolaborasi strategik juga turut dijalinkan antara KKM dan Universiti Putra Malaysia (UPM) dalam melancarkan Program Media #AnakMalaysiaSihat itu.Program media tersebut akan menyediakan pelbagai pengisian maklumat kesihatan, pemakanan dan pengurusan keluarga sepanjang 1,000 hari pertama kehidupan.Satu laman web rasmi telah dibina dan platform media sosial serta satu program realiti TV dengan 13 episod akan disiarkan di sebuah stesen TV tempatan.


Sindiket penipuan beli barang 'online' sempat padam bahan bukti

(Telefon bimbit antara yang dirampas dalam serbuan sindiket penipuan barang dalam talian)

BUKIT MERTAJAM, 27 Jun- Satu sindiket penipuan pembelian barang secara dalam talian di Pulau Pinang, berjaya ditumpaskan.  Serbuan Jabatan Siasatan Jenayah Komersial (JSJK) Pulau Pinang dan Timur Laut ke atas sebuah premis di Batu Ferringhi pada 25 Jun itu, membawa kepada penahanan 17 lelaki dan 6 wanita warga Taiwan."Apa yang kami kesan semasa serbuan mendapati banyak bahan bukti yang telah dipadamkan sindiket ketika kami menghadapi kesukaran untuk memasuki premis."Ketika anggota sedang memecahkan pintu premis, mereka sempat memadam segala bukti-bukti daripada peranti yang telah dirampas," kata Ketua Polis Pulau Pinang, Datuk Mohd Shuhaily Mohd Zain dalam satu sidang media.

(Ketua Polis Pulau Pinang, Datuk Mohd Shuhaily Mohd Zain (dua dari kiri) bersama barang rampasan)

Katanya, kesemua suspek tersebut dikatakan tertarik dengan tawaran pekerjaan bergaji lumayan melibatkan pengiklanan barangan berjenama dalam talian.  Siasatan juga mendapati tiada akaun bank tempatan terlibat dalam urusan transaksi berkenaan. Turut dirampas 48 buah telefon bimbit, 14 unit komputer riba pelbagai jenama, 8 unit apple Ipad, 6 walkie talkie, dan pelbagai barangan lain.  Kes disiasat bawah Seksyen 420 Kanun Keseksaan.


Kafetaria TH hilangkan rindu makanan Malaysia

MAKKAH, 27 Jun - Mengambil inisiatif memenuhi citarasa Malaysia, Tabung Haji (TH) turut menyediakan kafetaria berbayar kepada jemaah untuk bersarapan atau mendapatkan pilihan pelbagai jenis makanan.  Kafetaria yang beroperasi di bangunan penginapan Abraj Al-Janadriyah dan Land Premium menyediakan pelbagai jenis kuih-muih, makanan berat seperti nasi dan air minuman selain barangan asas pembangkit selera bagi membolehkan jemaah menghilangkan kerinduan makanan Malaysia.  Menurut penyelia kafetaria, ia turut membantu usahawan dari Malaysia dengan menggunakan produk-produk mereka di sini.

(Jemaah Malaysia memilih juadah di kafetaria Tabung Haji)

"Kali ini kita ada membawa produk dari Malaysia untuk membantu usahawan Malaysia mengembangkan produk mereka di tanah suci ini. Selain itu kafetaria ini juga kita sediakan makanan yang berasaskan dari Malaysia. Contohnya nasi lemak, mee goreng dan bihun goreng. Selain itu kita menyediakan air juga dari Malaysia seperti teh tarik dan sebagainya," katanya. Kafetaria dibuka awal pagi sehingga pukul 11.00 malam dan mampu memenuhi permintaan jemaah Malaysia pada setiap hari.  Sementara itu beberapa jemaah haji yang ditemui media turut memberi pandangan positif dengan kemudahan kafetaria yang disediakan TH."Kita pun tahu, barang mahal, tidak mengapa ini semua sudah bagus. Alhamdulillah ada kafetaria ini memudahkan kita, turun dari bilik tidak perlu pergi jauh, sini ada pelbagai makanan," kata Zainab Ahmad dan Zahrah Baharom."Dekat sini dia ada jual kicap, anak saya tidak boleh makan tanpa kicap, jadi bila ada kicap ini, alhamdulillah mereka boleh makan dengan berselera,"kata Andik Radhiah Aziz. "Syukurlah kita tidak perlu keluar lagi, balik sembahyang Zohor, kita dah ada kafe sini, jadi boleh terus sarapan," kata Selamat Isnin. "Memenuhi selera rakyat Malaysia, sebab kita sudah biasa makan makanan Malaysia, kalau rindu pun senang, dekat sini boleh pilih pelbagai juadah," kata Suriana Ibrahim.


Golongan sarjana perlu aktif promosi kehebatan Alam Melayu ke pentas dunia

(Perasmian Persidangan Pusat Jaringan Global Pengajian Malaysia (GMSN) anjuran Institut Kajian Etnik, Universiti Kebangsaan Malaysia (UKM) di Putrajaya.)

PUTRAJAYA, 27 Jun- Para sarjana tempatan disaran agar terus aktif dalam mempromosikan khazanah kehebatan Alam Melayu ke pentas dunia.Menteri Luar Negeri, Datuk Seri Saifuddin Abdullah berkata, beliau mengakui kekayaan Alam Melayu kini dijadiakan aktiviti dasar luar yang diberikan tumpuan Wisma Putra."Kerja-kerja dasar luarterutamanya diplomasi budaya dan sebagainya tidak dapat dilaksanakan andainya kita tidak mempunyai kandungan yang baik,"Kami di Kementerian Luar berperanan sebagai jurubicara dasar luar yang perlu bermula di laman sendiri," katanya ketika merasmikan Persidangan Pusat Jaringan Global Pengajian Malaysia (GMSN) anjuran Institut Kajian Etnik, Universiti Kebangsaan Malaysia (UKM) di Putrajaya.

(Menteri Luar Negeri, Datuk Seri Saifuddin Abdullah merasmikan Persidangan Pusat Jaringan Global Pengajian Malaysia (GMSN) secara virtual)

"Harapan kita ialah supaya cerdik pandai dalam negara ini dapat membantu untuk memperkenalkan Malaysia kepada dunia melalui diplomasi akademik berdasarkan hasil kajian dengan bukti yang empirikal bagi memberikan gambaran yang lebih tepat tentang negara kita," tambahnya lagi.Selain itu, Datuk Seri Saifuddin turut menyatakan penglibatan cendekiawan tempatan boleh membantu usaha diplomasi budaya menjadi lebih holistik dalam mempromosikan Malaysia di luar negara